text:
Ditsela tša go Hwetša Lethabo la Lapa
Hlagolelang Bomoya Bjalo ka Banyalani
Frederick *: “Ge re be re sa tšwa go nyalana, ke ile ka kgonthišetša gore nna le mosadi wa ka re ithuta Beibele gotee. Ke be ke kgonthišetša gore o tsepamiša kgopolo dinakong tša ge re ithuta. Eupša Leanne o be a bonagala a sa dudišege. Ge ke be ke botšiša dipotšišo, o be a fo araba ka ee goba aowa. Tsela yeo a bego a araba ka yona e be e sa sepedišane le kamoo ke bego ke nagana gore thuto ya Beibele e swanetše go swarwa ka gona.”
Leanne: “Ke be ke ena le nywaga e 18 ge ke be ke nyalana le Frederick. Re be re ithuta Beibele gotee ka mehla, eupša Frederick o be a diriša nako e nngwe le e nngwe ya go ithuta e le sebaka sa go mpontšha diphošo tša ka ka moka le kamoo ke bego nka kaonefatša ka gona bjalo ka mosadi. Ke ile ka nyama kudu le go kwa bohloko!”
O NAGANA gore bothata e be e le eng ka lenyalo la Frederick le Leanne? Maikemišetšo a bona e be e le a mabotse. Bobedi bja bona ba be ba rata Modimo. Ka gona ba ile ba bona go nyakega ga gore ba ithute Beibele gotee. Eupša selo seo se bego se swanetše go ba thuša le go ba kopanya se ile sa ba le mafelelo a fapanego. Ba ka ba ba be ba ithuta Beibele gotee, eupša ba be ba sa hlagolele bomoya bjalo ka banyalani.
Bomoya ke’ng? Ke ka baka la’ng banyalani ba swanetše go katanela go bo hlagolela? Ke ditlhohlo dife tšeo ba ka lebeletšanago le tšona gomme ba ka di fenya bjang?
Bomoya ke Eng?
Lentšu “bomoya” bjalo ka ge le dirišwa ka Beibeleng le šupa go boemo bja kgopolo goba pono ya motho ka bophelo. (Juda 18, 19) Ka mohlala, mongwadi wa Beibele Paulo o bontšha phapano magareng ga boemo bja kgopolo bja motho wa moya le bja motho wa nama. Paulo o bontšha gore bao ba nago le tshekamelo ya nama ba lebiša tlhokomelo kudu go bona go e na le go e lebiša go ba bangwe. Ba dira seo se nepagetšego mahlong a bona go e na le go leka go phela ka ditekanyetšo tša Modimo.—1 Bakorinthe 2:14; Bagalatia 5:19, 20.
Ka mo fapanego, bao ba hlagolelago bomoya ba tšeela godimo ditekanyetšo tša Modimo. Ba lebelela Jehofa Modimo e le Mogwera wa bona gomme ba katanela go ekiša semelo sa gagwe. (Baefeso 5:1) Ka go re’alo, ba bontšha lerato, botho le boleta ge ba dirišana le ba bangwe. (Ekisodo 34:6) E bile ba kwa Modimo gaešita le ge go se bonolo go dira bjalo. (Psalme 15:1, 4) Darren, yo a dulago Canada e bile a ena le nywaga e 35 a nyetše, o re: “Go ya ka kwešišo ya ka, motho wa moya o dula a nagana kamoo polelo le ditiro tša gagwe di tlago go kgoma tswalano ya gagwe le Modimo ka gona.” Mosadi wa gagwe, Jane, o oketša ka gore: “Ke nagana gore mosadi wa moya ke yoo a šomago ka thata letšatši le letšatši go dira gore dika tšeo di enywago ke moya wa Modimo e be karolo ya semelo sa gagwe.”—Bagalatia 5:22, 23.
Ke therešo gore ga go nyakege gore motho a be lenyalong e le gore a hlagolele bomoya. Ge e le gabotse, Beibele e ruta gore motho yo mongwe le yo mongwe o na le boikarabelo bja go ithuta ka Modimo le go mo ekiša.—Ditiro 17:26, 27.
Ke ka Baka la Eng le Swanetše go Hlagolela Bomoya Bjalo ka Banyalani?
Ka gona, ke ka baka la’ng balekane ba lenyalo ba swanetše go katanela go hlagolela bomoya bjalo ka banyalani? Ela hloko mohlala wo: Balemi ba babedi bao ba hlakanetšego serapa ba nyaka go bjala merogo. Yo mongwe o kgetha go bjala dipeu nakong e itšego ngwageng, mola yo mongwe a nagana gore dipeu di swanetše go bjalwa ka morago. Yo mongwe o nyaka go diriša mohuta o itšego wa monontšha, mola yo mongwe a mo ganetša ka go tia le go nagana gore dibjalo ga di nyake thušo le ge e le efe. Yo mongwe o nyaka go šoma ka thata serapeng letšatši le letšatši. Yo mongwe yena o thabela go dula gomme a bogele, go e na le gore a šome. Boemong bjo bjalo, serapa se ka tšweletša se itšego, eupša se ka se tšweletše kamoo se bego se tla tšweletša ka gona ge nkabe balemi ka bobedi ba ile ba kwana ka seo ba tlago go se dira le go šoma gotee bakeng sa go fihlelela pakane ya bona.
Monna le mosadi ba swana le balemi bao. Ge e ba molekane o tee feela a hlagolela bomoya, tswalano ya bona e ka kaonefala. (1 Petro 3:1, 2) Eupša go kaone kudu ge e ba balekane ka bobedi ba dumelelana go phela ka ditekanyetšo tša Modimo le go šoma ka thata gore ba thekgane ge ba dutše ba hlankela Modimo! Kgoši Solomone yo bohlale o ngwadile gore: “Ba babedi ba phala o tee.” Ka baka la’ng? “Gobane ba hwetša moputso o mobotse ka go itapiša ga bona. Ge yo mongwe a ewa, yo mongwe a ka tsoša mogwera yoo wa gagwe.”—Mmoledi 4:9, 10.
Go ka direga gore o kganyoga go hlagolela bomoya le molekane wa gago. Eupša go swana le go lema serapa, kganyogo ka boyona e ka se tšweletše mafelelo a mabotse. Elang hloko ditlhohlo tše pedi tšeo le ka lebeletšanago le tšona gotee le kamoo le ka di fenyago ka gona.
TLHOHLO 1: Ga re kgone go hwetša nako.
Sue, yo e sego kgale a nyetšwe, o re: “Monna wa ka o ntšea mošomong ka iri ya bošupa mantšiboa. Ge re fihla gae, re hwetša mešomo ka moka ya ka gae e re letetše. Ke ntwa magareng ga monagano le mmele; menagano ya rena e re botša gore re swanetše go fetša nako e itšego re ithuta ka Modimo re le gotee, eupša mebele ya rena e kganyoga go khutša.”
Tharollo e ka šomago: Fetofetoga le maemo gomme o be le tirišano. Sue o re: “Nna le monna wa ka re ile ra phetha ka gore re tsoge ka pela mesong gomme re bale le go ahlaahla karolo e itšego ya Beibele re le gotee pele re ka ya mošomong. O nthuša le ka mešomo e mengwe ya ka gae e le gore ke be le nako yeo nka e fetšago ke ena le yena.” Go ba le mehola efe ge go dirwa maiteko a a oketšegilego? Monna wa Sue, Ed, o re: “Ke hweditše gore ge nna le Sue re ahlaahla ditaba tša moya ka mehla re le gotee, re lebeletšana le mathata ka katlego e bile re kgona go swaragana le dipelaelo tša rena gakaone.”
Go oketša tabeng ya go boledišana, go bohlokwa gore le diriše metsotso e itšego letšatši le letšatši le rapela gotee. Seo se ka thuša bjang? Ryan, yo a nago le nywaga e 16 a nyetše, o re: “Nna le mosadi wa ka re ile ra lebeletšana le nako e thata lenyalong la rena. Eupša re ile ra dira nako ya go rapela gotee bošego bjo bongwe le bjo bongwe, re botša Modimo seo re tshwenyegilego ka sona. Ke nagana gore go rapela gotee go re thušitše go rarolla mathata a rena le go tsošološa lethabo lenyalong la rena.”
LEKA MOKGWA WO: Beelang metsotso e itšego ka thoko bofelong bja letšatši le lengwe le le lengwe bakeng sa go ahlaahla dilo le ge e le dife tše dibotse tšeo di le diragaletšego bjalo ka balekane, dilo tšeo le ka lebogago Modimo ka tšona. Bolelang le ka ditlhohlo tšeo le lebeletšanego le tšona, tšeo le tlogago le nyaka thušo ya Modimo bakeng sa go di fenya. Tlhokomedišo: O se ke wa diriša boemo bjo e le sebaka sa go bolela diphošo tša molekane wa gago. Go e na le moo, ge le rapela gotee, bolelang ka ditaba tšeo go nyakegago gore le šomele go tšona. Letšatšing le le latelago, dirang ka go dumelelana le dilo tšeo le di rapeletšego.
TLHOHLO 2: Re na le bokgoni bjo bo sa swanego.
Tony o re: “Le ka mohla ke be ke se motho wa go rata go bala.” Mosadi wa gagwe, Natalie, o re: “Ke rata go bala e bile ke rata go bolela ka seo ke ithutilego sona. Ka dinako tše dingwe ke nagana gore Tony o a tšhoga ge re ahlaahla ditaba tšeo di theilwego Beibeleng.”
Tharollo e ka šomago: Thekganang, le se ke la phadišana goba la ahlolana. Reta molekane wa gago gomme o mo kgothatše dilong tšeo a di kgonago. Tony o re: “Phišego ya mosadi wa ka ya go ahlaahla ditaba tša Beibele ka dinako tše dingwe e ka ba e feteletšego, gomme nakong e fetilego ke be ke dikadika go ahlaahla ditaba tša moya le yena. Lega go le bjalo, Natalie o nthekga kudu. Ga bjale re ahlaahla ditaba tša moya gotee ka mehla, e bile ke hweditše gore ga ke na lebaka la go tšhoga. Ke thabela go boledišana le yena ka ditaba tše. Se se re thušitše gore re iketle le go ba le khutšo bjalo ka banyalani.”
Banyalani ba bantši ba hweditše gore manyalo a bona a a kaonefala ge ba beela nako ka thoko ka mehla beke e nngwe le e nngwe e le gore ba bale le go ithuta Beibele ba le gotee. Lega go le bjalo, tlhokomedišo ke ye: Lebiša dintlha tša keletšo go wena, e sego go molekane wa gago. (Bagalatia 6:4) Ahlaahlang ditaba tšeo di tsošago diphapang lenyalong la lena ka nako e nngwe, e sego dinakong tša ge le ithuta. Ka baka la’ng?
Ela hloko se: Na o be o ka kgetha go oka ntho yeo e khupetšego nakong ya ge ba lapa la gago ba thabela dijo? Le gatee. O be o tla ba hlafišetša dijo. Jesu o ile a re go ithuta ka Modimo le go dira thato ya gagwe go swana le go ja dijo. (Mateo 4:4; Johane 4:34) Ge e ba o bolela ka dintho tša maikwelo nako le nako ge le bala Beibele, o ka dira gore molekane wa gago a lahlegelwe ke kganyogo ya gagwe ya dilo tša moya. Ke therešo gore le swanetše go boledišana ka mathata. Eupša swaraganang le mathata ao ka nako yeo e beetšwego morero woo.—Diema 10:19; 15:23.
TLEKA MOKGWA WO: Ngwala fase dika tše pedi goba tše tharo tša molekane wa gago tšeo o di tšeelago godimo kudu. Nakong e latelago ge le ahlaahla ditaba tša moya tšeo di tswalanago le dika tšeo, botša molekane wa gago kamoo o thabelago go mmona a bontšha dika tšeo.
Le tla Buna Seo le se Bjalago
Ge e ba le bjala goba le hlagolela bomoya bjalo ka banyalani, mafelelong le tla buna lenyalo leo le nago le khutšo le le atlegilego. Ge e le gabotse, Lentšu la Modimo le tiišetša gore “se sengwe le se sengwe seo motho a se bjalago, ke sona seo a tlago go se buna.”—Bagalatia 6:7.
Frederick le Leanne, bao ba tsopotšwego matsenong a sehlogo se, ba ile ba ithuta therešo ya molao wo wa motheo wa Beibele. Ga bjale ba na le nywaga e 45 ba nyalane gomme ba a tseba gore kgotlelelo e a putsa. Frederick o re: “Ke be ke dutše ke bea mosadi wa ka molato ka baka la go se boledišane ga rena. Lega go le bjalo, ge nako e dutše e eya, ke ile ka lemoga gore le nna ke be ke swanetše go dira maiteko.” Leanne o re: “Seo se re thušitšego e le ka kgonthe go feta dinakong tše thata ke go rata ga rena Jehofa Modimo. Go theoša le nywaga, re be re ithuta le go rapela gotee ka mehla. Go ba bonolo gore ke rate Frederick ge ke dutše ke mmona a dira maiteko a go kaonefatša go bontšheng dika tša Bokriste.”
^ ser. 3 Maina a fetotšwe.
IPOTŠIŠE GORE . . .
Re rapetše neng la mafelelo gotee bjalo ka banyalani?
Nka dira’ng seo se ka kgothaletšago molekane wa ka gore a lokologe bakeng sa go ahlaahla ditaba tša moya le nna?
Ithute ka mo go oketšegilego
Borapedi bja Lapa ke Eng?
Ithute kamoo tokišetšo ye e ka go thušago ka gona go batamela go Modimo le go matlafatša lapa la gago.
Kgopela Thušo ya Modimo Gore o be le Lenyalo le le Thabilego
Go diriša dipotšišo tše pedi tše bonolo go ka go thuša go kaonefatša lenyalo la gago.


c: text/html

text:
BOPHELO BJA BOKRISTE
Fihlelela Pelo ya Morutwana ge le Ithuta “Le Duleng Leratong la Modimo”
LEBAKA LEO GO LEGO BOHLOKWA: Batho ba swanetše go ithuta melao ya Jehofa le go phela ka yona e le gore ba mo hlankele ka tsela yeo a e amogelago. (Jes 2:3, 4) Puku ya ‘Lerato la Modimo,’ e lego puku ya bobedi yeo re ithutago le batho ka yona, e thuša barutwana ba Beibele go kwešiša kamoo melao ya motheo ya Modimo e ka ba thušago ka gona bophelong. (Heb 5:14) Re swanetše go leka go fihlelela dipelo tša batho ge re ba ruta e le gore ba kgone go tutueletšega go dira diphetogo.
KAMOO O KA DIRAGO SE:
Lokišeletša gabotse, o naganne ka dinyakwa tša morutwana wa gago. Itirele dipotšišo tšeo di tlago go go thuša go kwa dikgopolo tša morutwana le maikwelo a gagwe ka taba yeo le ithutago yona.
—Die 20:5; be 259
Diriša mapokisi ao a lego ka pukung ye go thuša morutwana gore a bone mohola wa go diriša melao ya motheo ya Beibele
Thuša morutwana go kwešiša ditaba tšeo di nyakago gore a itirele phetho go ya ka letswalo la gagwe, eupša o se ke wa mo direla diphetho.
—Gal 6:5
Ka bohlale bona ge e ba morutwana wa gago a nyaka thušo ya go diriša melao e itšego ya motheo ya Beibele. Mo kgothaletše ka botho gore a dire diphetogo e le ka baka la ge a rata Jehofa.
—Die 27:11; Joh 14:31

robotstxt: allowed

filter: keep


text:
BAFSA BA A BOTŠIŠA
Ke Eng Seo ke Swanetšego go se Tseba ka go Gobošwa ka Thobalano?—Karolo 2: Go Hwetša Thušo
Go lebeletšana le maikwelo a go ipona molato
Batho ba bantši bao ba ilego ba tlaišwa ka thobalano ba lešwa dihlong kudu ke seo se ba diragaletšego. Ba ka ba ba ipona molato ka se. Tšea ka mohlala Karen, yo ga bjale a nago le mengwaga e 19, yoo a ilego a tlaišwa ka thobalano ge a le mengwageng ya magareng ga 6 le 13. O re: “Selo se segolo seo se ntshwenyago ke go ipona molato, ke ipotšiša gore ‘ke ka baka la’ng ke ile ka dumelela selo sa mohuta wo se direga ka nako e telele ka mokgwa wo?’”
Ge e ba o ikwa ka tsela ye ka boemo bja gago, ela hloko dintlha tše di latelago:
Bana ga se ba hlwa ba e ba boemong bjo bobotse maikwelo le mmeleng bja go ba le thobalano. Ga ba tsebe seo se bolelwago ke thobalano e bile ba ka se dumelelane le yona ka tsela le ge e le efe. Se se bolela gore go tlaišwa ga bana ka thobalano ga se molato wa bona.
Bana gantši ba bota batho ba bagolo gomme ga ba kgone go lemoga makatika a batho ba go se botege, ka gona se se ka dira gore ngwana e be mohlaselwa yo bonolo. Puku ya The Right to Innocence e re: “Batho bao ba tlaišago bana ka thobalano ke baradia ba bagolo le gona bana ga ba kgone go lemoga maano a bona a boradia.”
Ngwana a ka tsogelwa ke dikganyogo tša thobalano nakong ya ge a tlaišwa. Ge e ba se se go diragaletše, kgonthišega gore ye ke tsela ya tlhago yeo mmele o arabelago ka yona ge e ba o swarwaswarwa ka tsela e itšego. Se ga se bolele gore o be o dumelelana le tlaišo ye goba mohlomongwe o bonwa molato wa se.
Tšhišinyo: Nagana ka ngwana yo o mo tsebago yo ga bjale a lego mengwageng ya go lekana le ya gago ya nakong ya ge o be o tlaišwa ka thobalano. Ipotšiše: ‘Na o ka bona ngwana yo molato ge e ba a ka tlaišwa ka thobalano?’
Karen o ile a bolela ka taba ye ge a be a hlokomela bana ba bararo, yo mongwe wa bana ba o be a na le mengwaga e ka bago e tshela—yona mengwaga yeo Karen a ilego a thoma go tlaišwa ka thobalano ka yona. Karen o re: “Ke ile ka lemoga ka mokgwa wo ngwana wa mengwaga ye a sa kgonego go itšhireletša ka gona—kamoo le nna ke bego ke sa kgone go itšhireletša ge ke be ke le mengwageng yeo.”
Therešo: Motho yo a go tlaišago ka thobalano ke yena a swanetšwego go bewa molato. Beibele e re: “bokgopo bja yo kgopo bo tla mo [yena motho yoo] latela”—Hesekiele 18:20.
Bohlokwa bja go bolela le motho yo mongwe
Go boledišana le motho yo o mmotago mabapi le go tlaišwa ga gago go ka go imolla. Beibele e re: “Mogwera wa kgonthe o dula a na le lerato ka dinako tšohle, e bile ke ngwanabo motho yo o ka ithekgago ka yena mohlang wa tlalelo.”—Diema 17:17.
Go a kwešišega gore ka dinako tše dingwe o ka ikwa o šireletšegile ka go se bolele ka seo se go diragaletšego. Mohlomongwe go homola go fetogile legora leo o ikagetšego lona bakeng sa go itšhireletša gore o se sa kwa bohloko. Lega go le bjale, hlokomela gore legora leo o ikagetšego lona ka go homola leo o naganago gore le go šireletša bohlokong bjo o bo kwago, le ka buša la go thibela go hwetša thušo.
Kgarebe e nngwe yeo e bitšwago Janet e lemogile gore go bolela ka go tlaišwa ga yona go dirile gore e imologe kudu. O re: “Ke ile ka tlaišwa ka thobalano ke sa le yo monyenyane kudu ke motho yo ke bego ke mo tseba le go mmota, gomme ke homotše ka taba ye ka mengwaga e mentši. Eupša gateetee ka morago ga go boledišana le mma ka taba ye, ke ile ka ikwa eka ke rotšwe morwalo o boima magetleng a ka.”
Ge a nagana ka seo se mo diragaletšego nakong e fetilego, Janet o kwešiša lebaka leo bao ba tlaišwago ka thobalano ba dikadikago go bolela. O re: “Go tlaišwa ka thobalano ga se selo se bonolo go ka bolela ka sona. Eupša go nna, bohloko bjo bo tlišitšwego ke go phela le kgopolo ya gore ke ile ka tlaišwa ka thobalano e be e le bjo bo tseneletšego. Go be go le kaone gore ke lebeletšane le yona ka pela go e na le go diega.”
“Lebaka la go fola”
Go tlaišwa go ka go tlogela o ena le dikgopolo tšeo di sa kgahlišego ka wena—ka mohlala, mohlomongwe o ka nagana gore o selo fela seo se senyegilego le go hloka mohola, seo se diretšwego go ba le thobalano le go kgotsofatša dikganyogo tša batho ba bangwe tša thobalano. Ga bjale o na le sebaka sa go ba le pono e fapanego ka maaka a bjalo, gore o holwe ke “lebaka la go fola.” (Mmoledi 3:3 Phetolelo ya Kgale) O ka thušwa ke eng tabeng ye?
Ithute Beibele. Beibele e na le menagano ya Modimo yeo e lego “matla bakeng sa go phekgola dilo tše di tsemilwego”—go akaretša le dikgopolo tše fošagetšego tša go ipona o se selo. (2 Bakorinthe 10:4, 5) Ka mohlala, bala le go nagana ka mangwalo a latelago: Jesaya 41:10; Jeremia 31:3; Maleaki 3:16, 17; Luka 12:6, 7; 1 Johane 3:19, 20
Thapelo. Ge e ba maikwelo a go ikwa o se selo goba a go ikwa o le molato a thoma go go imela, “lahlela maima a gago go Jehofa” ka thapelo. (Psalme 55:22) Ga o nnoši le gatee!
Bagolo ba phuthego. Banna ba Bakriste ba tlwaeditšwe gore ‘yo mongwe le yo mongwe a swane le lefelo la go tšhabela phefo le lefelo la go utela ledimo.’(Jesaya 32:2) Ba tla go thuša gore o be le pono e botse ka wena le go tšwela pele ka bophelo.
Bagwera bao ba beago mohlala. Lebelela banna le basadi ba Bakriste bao ba beago mohlala. Hlokomela tsela yeo ba swaranago ka yona. Ge nako e dutše e eya, o tla lemoga gore ga se batho ka moka bao ba dirišago tutuetšo ya bona go tlaiša batho bao ba ipolelago gore ba a ba rata.
Kgarebe e nngwe yeo e bitšwago Tanya e sa ithuta thuto ye e bohlokwa. Ga e sa le go tloga e sa le yo monyenyane, e be a tlaišwa ka thobalano ke banna ba mmalwa. E hlalosa gore: “Banna bao ke bego ke le kgauswiuswi le bona ba ile ba nkweša bohloko.” Lega go le bjalo, ge nako e dutše e eya Tanya o ile a thoma go lemoga gore go na le banna bao ba bontšhago lerato la kgonthe. O bone se bjang?
Ge a thoma go tlwaelana le banyalani ba Bakriste bao ba beago mohlala, pono ya Tanya e ile ya thoma go fetoga. O re: “Ke ile ka kgona go bona ka ditiro tša monna wa mosadi yo gore ga se banna ka moka bao ba tlaišago batho ba bangwe, monna yo ka mehla o be a šireletša mosadi wa gagwe le gore se ke sona seo Modimo a bego a rerile gore se be ka gona.” *—Baefeso 5:28, 29.
^ ser. 27 Ge e ba o tshwenywa ke mathata a bjalo ka kgateletšo ya monagano e šoro, bothata bja go ja ka tsela ya maleba, go ikgobatša, go lemalela dihlaretagi, bothata bja go se robale goba dikgopolo tša go nyaka go ipolaya, e ka ba bohlale go nyaka thušo ya ngaka yeo e tsebago malwetši a.
Ithute ka mo go oketšegilego
Ke Eng Seo ke Swanetšego go se Tseba ka go Gobošwa ka Thobalano?—Karolo 1: Megato ya go Itšhireletša
Ditemošo tše tharo di ka go thuša go phema go tlaišwa ka thobalano.


text:
MEŠOMO YA BORAPEDI BJA LAPA
MEŠOMO YA BORAPEDI BJA LAPA
Kamoo Jehofa a re Matlafatšago ka Gona
BAAHLODI DIKGAOLO 6-7
Tlhahlo ya Batswadi: Dirišang mešomo ye go ithuta Beibele le le lapa.
Tše di Oketšegilego go tšwa Dihlogong tše
Mogwera yo a Botegago
Tlhahlo ye e ka go thuša go diriša kanegelo ya Beibele ya Ruthe go ruta bana ba gago dika tša go ba mogwera yo botse.
Rahaba o Latela Ditaelo
O diriša dikanegelo tša Beibele tša diswantšho tša Rahaba le go fedišwa ga Jeriko, diriša mešomo ye go phediša dikanegelo tše baneng ba gago.
Kora o a Rabela
Mešomo ye, yeo e theilwego kanegelong ya Beibele ya diswantšho ya Kora, e ka thuša gore wena le bana ba gago le phediše kanegelo ye.


text:
Karolo 6: Go Tloga Matswalong a Jesu go Fihla Lehung la Gagwe
Morongwa Gabariele o ile a rongwa go kgarebe yeo e bego e itshwere gabotse yeo e bitšwago Maria. Gabariele o ile a mmotša gore o tla ba le ngwana yo a tlago go buša e le kgoši ka mo go sa felego. Ngwana yoo e lego Jesu, o ile a belegelwa ka setaleng moo badiši ba ilego ba mo etela gona. Ka morago, naledi e nngwe e ile ya hlahla banna bao ba bego ba etšwa ka Bohlabela ya ba iša go ngwana yoo. Re tlo ithuta gore ke mang yo a dirilego gore ba bone naledi yeo le kamoo Jesu a ilego a phološwa maitekong a gore a bolawe.
Se se latelago, re hwetša Jesu nakong ya ge a be a na le nywaga e 12 a boledišana le barutiši ka tempeleng. Nywaga e lesomeseswai ka morago, Jesu o ile a kolobetšwa ke moka a thoma go bolela le go ruta ka Mmušo, e lego modiro woo Modimo a bego a mo rometše go tlo o dira mo lefaseng. E le gore a tle a kgone go dira modiro wo, Jesu o ile a kgetha banna ba 12 gomme a ba dira baapostola ba gagwe.
Le gona Jesu o ile a dira mehlolo e mentši. O ile a fepa batho ba dikete ka dihlapi tše dinyenyane tše sego kae feela le dinkgwa tše sego kae. A fodiša balwetši a ba a tsoša le bahu. Mafelelong, re tlo ithuta ka dilo tše dintši tšeo di ilego tša diragalela Jesu letšatšing la mafelelo la bophelo bja gagwe le kamoo a ilego a bolawa ka gona. Jesu o boletše ka Mmušo wa Modimo ka nywaga e ka bago e meraro le seripa, ka gona ditiragalo tše di lego go KAROLO 6 di akaretša nywaga ya ka godingwana ga e 34.
KAROLONG YE
Ithute ka mo go oketšegilego
Dipego tša Mabapi le Jesu di Ngwadilwe Neng?
Diebangedi di ngwadilwe ka morago ga nywaga e mekae Jesu a hwile?
Jesu Kriste ke Mang?
Ithute lebaka leo Jesu a ilego a hwa, seo se bolelwago ke topollo, le gore ke eng seo Jesu a se dirago gona bjale.


text:
Tsela, Therešo le Bophelo
Mohlomongwe o thabela go hwetša ditaba tše dibotse. Ruri go na le ditaba tše dibotse kudu tšeo di ngwaletšwego wena le baratiwa ba gago.
Ditaba tše tše dibotse di ka Beibeleng, e lego puku yeo Mmopi wa legohle, Jehofa Modimo, a dirilego gore e ngwalwe nywageng e mentši e fetilego. Ka pukung ye, re tla ahlaahla dipuku tše nne tša Beibele tšeo di swerego ditaba tše dibotse kudu bakeng sa rena ka moka. Tšona di bitšwa ka maina a banna bao Modimo a ba dirišitšego go di ngwala, e lego Mateo, Mareka, Luka le Johane.
Ba bantši ba bitša dipego tše tše nne gore ke Diebangedi tše nne. Dipego tše tše nne ka moka di anega ebangedi, goba ditaba tše dibotse, mabapi le Jesu—gore ke yena tsela ya Modimo ya go phološa batho le gore ka ge e le Kgoši ya Mmušo wa Modimo wa magodimong, Jesu o tla tlišetša bohle bao ba dumelago go yena ditšhegofatšo tša ka mo go sa felego.—Mareka 10:17, 30; 13:13.
KE KA BAKA LA ENG E LE DIEBANGEDI TŠE NNE?
Mohlomongwe o ka ba o ile wa ipotšiša lebaka leo ka lona Modimo a ilego a budulela gore go ngwalwe dipego tše nne tša bophelo bja Jesu gotee le dithuto tša gagwe.
Go na le mehola ya gore dipego tše tša mabapi le seo Jesu a se boletšego le seo a se dirilego e be tšeo di ikemetšego. Ka mohlala, akanya banna ba bane ba eme kgauswi le morutiši yo a tumilego. Monna yo a emego ka pele ga morutiši o na le ofisi ya lekgetho. Yo a emego ka go le letona ke ngaka. Monna yo a theeditšego a le ka go le letshadi ke morei wa dihlapi e bile ke mogwera wa kgonthe wa morutiši. Ge e le monna wa bone, yo a lego ka morago ga morutiši, yena ke motho yo a lego šedi e bile e le yo monyenyane go bona ka moka. Banna ba ka moka ba bane ba a botega, gomme yo mongwe le yo mongwe wa bona o na le dilo tše di kgethegilego tšeo di mo kgahlago goba tšeo a di phegelelago bophelong. Ge e ba yo mongwe le yo mongwe wa bona a ngwala pego ya dilo tšeo morutiši a di boletšego le tšeo a dirilego, go ka direga gore dipego tšeo tše nne di tla tšweletša ditaba goba ditiragalo tše di sa swanego. Ka go ela hloko dipego tše ka moka tše nne, e le ge re gopola ditsela tše di sa swanego tša go nagana goba go bea dintlha, re ka hwetša taba ka botlalo ya seo morutiši a se boletšego le seo a se dirilego. Se se bontšha kamoo re ka holwago ke go ba le dipego tše nne tšeo di ikemetšego tša bophelo bja Morutiši yo Mogolo e lego Jesu.
Ge mohlala o tšwela pele, molekgetho o nyaka go ipiletša go batho bao e lego Bajuda, ka gona o rulaganya dithuto tše dingwe goba ditiragalo tše dingwe ka tsela ya gore di thuše batho bona bao. Ngaka e bolela kudu ka go fodišwa ga balwetši goba digole, ka gona ga e bolele ka dilo tše dingwe tšeo molekgetho a di ngwadilego goba e di bea ka tsela e fapanego. Mogwera wa kgonthe o gatelela maikwelo a morutiši gotee le dika tša gagwe. Pego ya monna yo monyenyane go bona ke e kopana, e bile ke yeo e opago kgomo lenaka. Lega go le bjalo, pego ya yo mongwe le yo mongwe wa bona e nepagetše. Se se bontšha gabotse kamoo go ba le dipego ka moka tše nne tša bophelo bja Jesu go humišago kwešišo ya rena ka ditiro tša gagwe, dithuto tša gagwe le semelo sa gagwe.
Batho ba ka bolela ka ‘Ebangedi ya Mateo’ goba ‘Ebangedi ya Johane.’ Seo ga se phošo, ka gobane e nngwe le e nngwe e na le “ditaba tše dibotse ka Jesu Kriste.” (Mareka 1:1) Lega go le bjalo, ge go bolelwa ka kgopolo e nabilego, go na le ebangedi e tee e akaretšago, goba ditaba tše dibotse, ka Jesu—yeo re e hwetšago dipegong tše tše nne.
Barutwana ba bantši ba Lentšu la Modimo ba bapišitše le go dumelelanya ditiragalo le dintlha tšeo di hwetšwago ka pukung ya Mateo, ya Mareka, ya Luka le ya Johane. Mo e ka bago ka 170 C.E., mongwadi wa Mosiria yo a bitšwago Tatian o ile a leka go dira bjalo. O ile a lemoga gore dipuku tše tše nne di nepagetše e bile di buduletšwe gomme a kgoboketša seo se bitšwago Diatessaron, e lego pego e dumelelanago ya bophelo bja Jesu le bodiredi bja gagwe.
Puku ya Jesu—Tsela, Therešo le Bophelo e dira se se swanago, eupša e nepagetše kudu e bile e feletše. Seo se a kgonega ka ge ga bjale re kwešiša gabotse phethagalo ya diporofeto le diswantšho tše dintši tša Jesu. Kwešišo ye e hlalosa gabotse dilo tšeo a di boletšego le tšeo a di dirilego, gotee le tatelano ya ditiragalo tšeo. Dilo tšeo di hweditšwego ke baepi ba marope le tšona di file tshedimošo mabapi le ditaba tše itšego le tsela ya bangwadi ya go nagana. Ke therešo gore ga go na yo a ka bolelago ka go lebanya mabapi le tatelano ya ditiragalo ka moka. Eupša puku ya Jesu—Tsela, Therešo le Bophelo e na le ditaba tše di nago le tekatekano le tše di kwagalago.
TSELA, THEREŠO LE BOPHELO
Ge o dutše o bala le go thabela puku ye, leka go gopola molaetša wa yona wa motheo wo o ngwaletšwego wena le baratiwa ba gago. Gopola gore Jesu Kriste o ile a botša moapostola Thomase a re: “Ke nna tsela le therešo le bophelo. Ga go yo a tlago go Tate ge e se ka nna.”—Johane 14:6.
Puku ye ya Jesu—Tsela, Therešo le Bophelo e tla go thuša go lemoga kamoo Jesu e tlogago e le “tsela.” Ke ka yena feela go kgonegago gore re batamele Jehofa Modimo ka thapelo. Go oketša moo, Jesu ke tsela yeo ka yona re boelanywago le Modimo. (Johane 16:23; Baroma 5:8) Lega go le bjalo, ke ka Jesu feela re kgonago go ba le tswalano e amogelegago le Modimo.
Jesu ke “therešo.” O be a bolela le go phela ka go dumelelana le therešo; go be go le bjalo ka ge eka Jesu ke therešo e tlilego e sepela ka maoto. O ile a phethagatša diporofeto tše dintši, tšeo di bilego “Ee ka yena.” (2 Bakorinthe 1:20; Johane 1:14) Diporofeto tše bjalo di re thuša go bona tema e bohlokwa kudu yeo Jesu a e kgathago go phethagatšweng ga morero wa Modimo.—Kutollo 19:10.
Le gona Jesu Kriste ke “bophelo.” A diriša topollo, e lego go neela ga gagwe bophelo bjo bo phethagetšego gotee le madi a gagwe, o ile a dira gore re kgone go hwetša ‘bophelo bja kgonthe,’ e lego “bophelo bjo bo sa felego.” (1 Timotheo 6:12, 19; Baefeso 1:7; 1 Johane 1:7) E bile o tla ipontšha e le “bophelo” go bao ba hwilego eupša e le bao ba tlago go tsošetšwa bophelong ba na le tebelelo ya go phela Paradeiseng ka mo go sa felego.—Johane 5:28, 29.
Ka moka ga rena re swanetše go kwešiša le go tšeela godimo tema yeo Jesu a e kgathago morerong wa Modimo. Eka o ka thabela go ithuta mo go oketšegilego ka Jesu—yena “tsela le therešo le bophelo.”
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.
Lebaka Leo ka Lona o ka Botago Diebangedi tša Beibele
Hlahloba bohlatse bjoo bo utolotšwego ke dingwalwa tša bogologolo.


text:
KGAOLO 6
Ngwana yo a Bego a Holofeditšwe
JESU O A BOLOTŠWA GOMME KA MORAGO O IŠWA TEMPELENG
Josefa le Maria ba dula Betlelehema go e na le go boela Natsaretha. Ge Jesu a na le matšatši a seswai, ba a mmolotša bjalo ka ge Molao wo Modimo a o neilego Baisiraele o be o laela. (Lefitiko 12:2, 3) Gape ke setlwaedi go rea ngwana wa mošemanyana leina ka letšatši leo. Ba rea morwa wa bona leina la Jesu, go etša ge morongwa Gabariele a be a laetše pejana.
Go feta lebaka la ka godimo ga kgwedi, gomme Jesu o na le matšatši a 40. Batswadi ba gagwe bjale ba mo iša kae? Ba mo iša tempeleng Jerusalema, yeo e lego dikhilomithara tše sego kae feela go tloga mo ba dulago gona. Molao o re ka morago ga matšatši a 40 mmago ngwana a belege morwa, mma o swanetše go tliša sebego sa tlhwekišo tempeleng.—Lefitiko 12:4-7.
Maria o dira seo. O tliša dinonyana tše pedi tše dinyenyane e le sebego sa gagwe. Se se re botša se sengwe ka boemo bja tša boiphedišo bja Josefa le Maria. Go ya ka Molao, go swanetšwe go tlišwa kgapana le nonyana. Eupša ge e ba mmago ngwana a sa kgone go tliša kgapana, gona maebakgorwana a mabedi goba maebana a mabedi a tla lekana. Bjo ke boemo bja Maria le seo a se tlišago.
Mokgalabje yo mongwe o tla go Josefa le Maria kua tempeleng. Leina la gagwe ke Simeone. Modimo o mo utolletše gore pele ga ge a ka hwa, o be a tla bona Kriste goba Mesia yo a holofeditšwego wa Jehofa. Letšatšing le Simeone o hlahlwa ke moya o mokgethwa gore a ye tempeleng, moo a hwetšago Josefa le Maria ba na le morwa wa bona yo monyenyane. Simeone o kuka ngwana yoo.
Ge a sa kukile Jesu, Simeone o leboga Modimo, o re: “Bjale wena Mmuši Morena, o lokolla nna mohlanka wa gago gore ke sepele ka khutšo bjalo ka ge o boletše gobane mahlo a ka a bone mokgwa wa gago wa go phološa woo o o lokišitšego mahlong a batho ka moka; ke yena seetša sa go tloša lešira ditšhabeng e bile ke letago la batho ba gago ba Isiraele.”—Luka 2:29-32.
Josefa le Maria ba makatšwa ke go kwa se. Simeone o a ba šegofatša gomme o botša Maria gore morwa wa gagwe “o beetšwe go wa le go tsoga gape ga ba bantši Isiraeleng” le gore manyami a tla phuleletša moya wa gagwe bjalo ka tšhoša e bogale.—Luka 2:34.
Go na le motho yo mongwe yo a lego moo letšatšing le. Ke moporofeta wa mosadi wa nywaga e 84 yo a bitšwago Anna. Ge e le gabotse, ga a ke a hlokega tempeleng. Lebakeng le Anna o tla go Josefa, Maria gotee le lesea Jesu. Anna o thoma go leboga Modimo le go bolela ka Jesu go bohle bao ba ka theetšago.
O ka akanya kamoo Josefa le Maria ba thabišwago ke ditiragalo tše tempeleng! Ka kgonthe, se ka moka se ba kgonthišetša gore morwa wa bona ke Yena Yo a Holofeditšwego wa Modimo.


text:
O ka Thuša Bjang Badumedigotee Bao ba Hladilwego?
Go ka direga gore o tseba motho yo a itšego goba mohlomongwe batho ba mmalwa bao ba hladilwego. Se ke ka gobane tlhalo e atile kudu. Ka mohlala, nyakišišo ya kua Poland e utolotše gore batho ba nywaga e 30 bao ba nago le nywaga ya go tloga go e meraro go ya go e tshelelago ba nyalane, go na le kgonagalo e kgolo ya gore ba hlalane; le gona ga se batho ba nywaga yeo feela bao ba hlalanago.
Ge e le gabotse, pego e tšwago go Institute for Family Policy kua Sepania e re: “Dipalopalo di bontšha gore [kua Yuropa] seripagare sa batho bao ba nyalanago ba tlo hlalana.” Boemo ke bjo bo swanago le dinageng tše dingwe tšeo di hlabologilego.
GO HLAKAHLAKANA MAIKWELONG
Ditlamorago tša tlhalo di akaretša’ng? Moeletši yo mongwe wa manyalo yo a nago le phihlelo wa kua Bohlabela bja Yuropa o itše: “Tlhalo e bea pepeneneng selo seo se bego se šetše se diragetše—e lego tswalano e senyegilego yeo e latelwago ke karogano e kwešago bohloko kudu maikwelong.” O okeditše ka gore: “[Gantši go latela] maikwelo a matla ao a sa laolegego—a bjalo ka pefelo, go itshola, go nyama, go nolega moko le go lewa ke dihlong.” Ka dinako tše dingwe se se dira gore motho a nagane go ipolaya. “Ge tlhalo e šetše e phethilwe kgorong ya tsheko, go thoma mogato o mongwe. Ka ge motho yo a hladilwego a tla be a nolegile moko e bile a ikwa a tlogetšwe a le noši, a ka ipotšiša gore: ‘Ka ge bjale ke hladilwe, ke sa le eng? Ke sa phelela’ng?’”
Ge Ewa a gopola kamoo a ilego a ikwa ka gona nywageng e mmalwa e fetilego, o re: “Ke ile ka ikwa ke lewa ke dihlong kudu ge ka morago ga tlhalo baagišani ba ka le bao ke šomago le bona ba be ba mpitša mohlalwa. Ke be ke befetšwe kudu. Ka ge monna wa ka a be a ntlogetše le bana ba babedi ba banyenyane, ke ile ka swanelwa ke go ba mmago bona le tatago bona.” * Adam, yo a hlanketšego e le mogolo yo a hlomphegago ka nywaga e 12 o re: “Ke lahlegetšwe ke seriti kudu moo ka dinako tše dingwe ke befelwago e bile ke naganago le go ipea lekatana.”
GO KATANA LE GO BOELA SEKENG
Ka ge batho bao ba hladilwego ba tshwenyega ka bokamoso, ba bangwe ba hwetša go le thata go boela sekeng—gaešita le ka morago ga nywaga e mentši ba hladilwe. Ba ka phetha ka gore batho ba bangwe ga ba na taba le bona. Go oketša moo, mongwadi yo mongwe wa ditaba tša manyalo o re: “[Ga bjale ba swanelwa ke go] fetoša mekgwa ya bona gomme ba ithute go lebeletšana ka katlego le mathata ba nnoši.”
Stanisław o gopola ka gore: “Ka morago ga gore re hlalane, yo e bego e le mosadi wa ka o ile a gana ke bona banenyana ba ka ba babedi. Seo se ile sa dira gore ke nagane gore ga go sa na motho yo a nago le taba le nna le gore Jehofa o swanetše go ba a ntahlile. Ke be ke se sa nyaka go phela. Ge nako e dutše e eya, ke ile ka lemoga gore ke be ke fošitše.” Wanda, yo le yena a hladilwego, o ile a tshwenywa ke go se tsebe seo se tlago go direga ka bokamoso bja gagwe. O itše: “Ke be ke kgodišegile gore ka moragonyana, batho—go akaretša le badumedigotee—ba be ba ka se sa ba le taba le nna le bana ba ka. Lega go le bjalo, ga bjale ke kgona go bona kamoo bana babo rena ba ilego ba re thekga ka gona le go nthuša ge ke dutše ke katanela go godiša bana ba ka gore e be barapedi ba Jehofa.”
O ka lemoga go tšwa go seo se boletšwego ka mo godimo gore ba bangwe ba ba le maikwelo a fošagetšego ka morago ga tlhalo. Ba ka thoma go inyatša, ba nagana gore ga se selo e bile ga ba na mohola. Go oketša moo, ba ka ba le pono e fošagetšego ka batho bao ba phelago le bona. Ka baka leo, ba ka thoma go nagana gore ditho tša phuthego ga di na bogwera le kwelobohloko. Lega go le bjalo, phihlelo e swanago le ya Stanisław le ya Wanda di bontšha gore mafelelong batho bao ba hladilwego ba ka lemoga gore bana babo bona le dikgaetšedi ba tloga ba na le taba le bona. Ge e le gabotse, Bakristegotee ba ile ba nea thušo e kgolo kudu, gaešita le ge mathomong bao ba thušwago ba be ba sa lemoge seo.
GO THOMA GO LEWA KE BODUTU LE GO IKWA O SA RATWE
Gopola gore go sa šetšwe maiteko a rena a magolo, ka dinako tše dingwe badumedigotee le rena bao ba hladilwego ba ka ikwa ba lewa ke bodutu. Dikgaetšedi tše di hladilwego di ka nagana gore ke batho ba sego kae feela bao ba nago le taba le tšona. Alicja o dumela ka gore: “Go šetše go fetile nywaga e seswai ke hladilwe. Eupša ka dinako tše dingwe ke sa ikwa ke inyatša. Dinakong tše bjalo, ke na le go ikarola bathong gomme ke lle e le ka baka la go nyama.”
Gaešita le ge maikwelo ao a hlaloswago mo a tlwaelegile bathong bao ba hladilwego, Beibele e eletša gore motho a se ke a ipea lekatana. Go se latele keletšo ye go ka dira gore motho a gane “bohlale ka moka.” (Die. 18:1) Lega go le bjalo, motho yo a lewago ke bodutu o swanetše go kwešiša gore ke gabohlale go phema go dula a nyaka keletšo goba go homotšwa ke motho wa bong bjo bo fapanego le bja gagwe. Ka go re’alo, a ka se ikwe a lekega go ratana le motho yoo.
Badumedigotee le rena bao ba hladilwego ba ka tshwenywa ke maikwelo a hlakahlakanego, go akaretša go tshwenyega ka bokamoso, go lewa ke bodutu goba gaešita le go ikwa ba sa ratwe. Ka go lemoga gore maikwelo a bjalo a atile le gore go thata go a fenya, re swanetše go ekiša Jehofa ka go thekga bana babo rena ba bjalo le dikgaetšedi. (Ps. 55:22; 1 Pet. 5:6, 7) Re ka kgodišega gore ba tla leboga kudu thušo le ge e le efe yeo re ba neago yona. Re kgodišegile gore ba tla hwetša thušo go bagwera ba kgonthe ka phuthegong!—Die. 17:17; 18:24.
^ ser. 6 Maina a mangwe a fetotšwe.


text:
TABA YA LETLAKALA LA KA NTLE: NA O SWANETŠE GO BOTA BODUMEDI?
Ke ka Baka la Eng o Swanetše go Hlahloba Bodumedi bja Gago?
A re re o swanetše go dirwa ophareišene bakeng sa bolwetši bjoo bo beago bophelo bja gago kotsing. Go tla nyakega gore o bote mmui wa gago ka mo go feletšego, ka ge bophelo bja gago bo tla ba diatleng tša gagwe. Na e be e ka se be gabohlale go hlahloba pego ya phihlelo ya gagwe?
Ka mo go swanago, ke gabohlale gore o hlahlobišiše bodumedi. Ge e ba o le mokgatlong o itšego wa bodumedi, ge e le gabotse o beile bophelo bja gago bja moya diatleng tša wona. Se se akaretša ditebelelo tša gago tša go phologa.
Jesu o re neile molao wa motheo wa go bapiša Beibele le mekgwa ya bodumedi. O itše: “Sehlare se sengwe le se sengwe se tsebja ka dienywa tša sona.” (Luka 6:44) Ka mohlala, ge o lebelela bodumedi bjo itšego goba mokgatlo o itšego wa bodumedi, na o tšweletša dienywa tša mohuta mang? Na baetapele ba wona ba bodumedi ba gatelela kudu taba ya tšhelete? Na ditho tša wona di latela melao ya motheo ya Beibele mabapi le ntwa le boitshwaro? Sa mafelelo, na go na le bodumedi bjo bo ka botwago? Re go laletša gore o hlahlobe dihlogo tše di latelago.
“Sehlare se sengwe le se sengwe se tsebja ka dienywa tša sona.”—Luka 6:44


text:
Jesu o re Beetše Mohlala wa Boikokobetšo
“Ke le beetše mohlala gore go etša ge ke dirile go lena, le lena le dire bjalo.”—JOH. 13:15.
1, 2. Ke thuto efe e bohlokwa yeo Jesu a e rutilego baapostola ba gagwe bošegong bja mafelelo pele a bolawa?
KE BOŠEGO bja mafelelo bja Jesu pele a bolawa, gomme o bo fetša a na le baapostola ba gagwe ka phapošing ya ka godimo ka ngwakong kua Jerusalema. Nakong ya selalelo, Jesu o a ema gomme o beela ka thoko diaparo tša gagwe tša ka ntle. O itata ka lešela mathekeng. O tšhela meetse ka sebjaneng gomme o thoma go hlapiša barutiwa ba gagwe dinao le go di phumola ka lešela. Ke moka o apara seaparo sa gagwe sa ka ntle. Ke ka baka la’ng Jesu a ile a dira tiro ye ya boikokobetšo?—Joh. 13:3-5.
2 Jesu ka boyena o hlalositše gore: “Na le kwešiša seo ke se dirilego go lena? . . . Ge e ba nna gaešita le ge ke le Morena le Morutiši ke le hlapišitše dinao, le lena le swanetše go hlapišana dinao. Gobane ke le beetše mohlala gore go etša ge ke dirile go lena, le lena le dire bjalo.” (Joh. 13:12-15) Ka go bontšha boikokobetšo ka gore a dire modiro o bjalo wa tlasana, Jesu o ile a ruta baapostola ba gagwe thuto e bohlokwa yeo le ka mohla ba bego ba ka se e lebale le yeo e bego e tla ba kgothaletša gore ba ikokobetše matšatšing ao a letšego ka pele.
3. (a) Jesu o ile a gatelela bjang bohlokwa bja boikokobetšo ka makga a mabedi? (b) Ke eng seo se tlago go ahlaahlwa sehlogong se?
3 Ge Jesu a be a hlapiša baapostola dinao, e be e se la mathomo a gatelela bohlokwa bja boikokobetšo. Pejana ge ba bangwe ba baapostola ba be ba bontšha moya wa phadišano, Jesu o ile a bea ngwana yo monyenyane hleng ga gagwe gomme A ba botša gore: “Mang le mang yo a amogelago ngwana yo bjalo ka baka la leina la ka, le nna o a nkamogela gomme mang le mang yo a nkamogelago, o amogela le Yo a nthomilego. Gobane yo a itshwarago bjalo ka yo monyenyane gare ga lena, ke yena yo mogolo.” (Luka 9:46-48) Ka morago bodireding bja gagwe ge a be a lemoga gore Bafarisei ba be ba nyaka maemo, Jesu o boletše gore: “Yo mongwe le yo mongwe yo a ikgodišago o tla kokobetšwa gomme yo a ikokobetšago o tla godišwa.” (Luka 14:11) Go molaleng gore Jesu o nyaka gore balatedi ba gagwe ba ikokobetše, ke gore ba ipoetše, ba hloke boikgogomošo le boikgantšho. E le gore re kgone go mo ekiša, anke re hlahlobeng mohlala wa gagwe wa boikokobetšo ka kelohloko. Le gona re tla bona kamoo seka se se sa holego feela yoo a se bontšhago eupša se holago le ba bangwe.
“GA SE KA NGANGABALA”
4. Morwa yo a tswetšwego a nnoši wa Modimo o ile a bontšha boikokobetšo bjang pele e ka ba motho wa nama?
4 Morwa yo a tswetšwego a nnoši wa Modimo o ile a bontšha boikokobetšo le pele a etla mo lefaseng. Jesu o ile a fetša nywaga e mentšintši a na le Tatagwe wa legodimong pele e ka ba motho wa nama. Puku ya Beibele ya Jesaya e bolela ka tswalano ya kgauswi yeo Morwa a bego a na le yona le Tatagwe, ge e re: “Mmuši Morena Jehofa o nneile leleme la ba ba rutilwego, e le gore nka tseba go araba yo a lapilego ka lentšu. O mphafoša mesong e mengwe le e mengwe; o phafoša tsebe ya ka gore e kwe go swana le bao ba rutilwego. Mmuši Morena Jehofa o thibolotše tsebe ya ka, ge e le nna ke be ke sa rabele. Ga se ka ngangabala.” (Jes. 50:4, 5) Morwa wa Modimo o ile a bontšha moya wa boikokobetšo gomme a theetša ka kelohloko seo Jehofa a ilego a mo ruta sona. O be a fagahletše e bile a ikemišeditše go ithuta go Modimo wa therešo. Ruri Jesu o swanetše go ba a ile a bona mohlala wa Jehofa wa boikokobetšo ge a bontšha kgaugelo go batho bao ba nago le sebe!
5. Boemong bja ge Jesu e le Mikaele morongwa yo mogolo, o ile a bea bjang mohlala wa boikokobetšo le boipoetšo ge a be a swaragane le Diabolo?
5 Ga se sebopiwa se sengwe le sengwe seo se ilego sa ba le boemo bja kgopolo bjo bo swanago le bja Morwa yo a tswetšwego a nnoši wa Modimo. Go e na le gore a nyake go ithuta go Jehofa, morongwa yo mongwe yo a ilego a fetoga Sathane Diabolo, o ile a itumelela gore a šušumetšwe ke dika tšeo di fapanego le boikokobetšo, e lego tša boithati le boikgogomošo, gomme a rabela go Jehofa. Ka lehlakoreng le lengwe, Jesu o be a sa nyamišwe ke boemo bjoo a bego a na le bjona legodimong goba a nyaka go šomiša matla a gagwe gampe. Ka ge e le Mikaele morongwa yo mogolo, Jesu ga se a tshela mellwane ya bolaodi bja gagwe ge “a be a fapana le Diabolo . . . ka setopo sa Moshe.” Go e na le moo, Morwa wa Modimo o ile a bontšha boikokobetšo le boipoetšo. O be a thabela gore Jehofa, e lego Moahlodi yo Mogolo wa legohle, a swaragane le ditaba ka tsela ya Gagwe le ka nako ya gagwe.—Bala Juda 9.
6. Jesu o bontšhitše bjang boikokobetšo ge a amogela kabelo ya go ba Mesia?
6 Ga go pelaelo gore dilo tšeo Jesu a ithutilego tšona pele ga ge e ka ba motho wa nama di be di akaretša diporofeto tšeo di bego di bolela ditaba ka botlalo mabapi le bophelo bja gagwe bja mo lefaseng e le Mesia. Ka baka leo, go bonagala a tsebile e sa le pele dilo tše di sa kgahlišego tšeo di bego di tla mo diragalela. Lega go le bjalo, Jesu o ile a amogela kabelo ya go phela mo lefaseng le go hwa e le Mesia yo a holofeditšwego. Ke ka baka la’ng a dirile se? Ge a bontšha boikokobetšo bja Morwa yo a tswetšwego a nnoši wa Modimo, moapostola Paulo o ngwadile gore: “Gaešita le ge a be a le ka sebopego sa Modimo [ga se a ka] a nagana ka go thopa bolaodi, e lego gore o swanetše go lekana le Modimo. Aowa, eupša o ile a itlhohlora a ba ka sebopego sa mohlanka, a ba motho.”—Bafil. 2:6, 7.
‘O ILE A IKOKOBETŠA’ NAKONG YA GE E LE MOTHO
7, 8. Jesu o bontšhitše boikokobetšo ka ditsela dife bjaneng bja gagwe le bodireding bja gagwe bja mo lefaseng?
7 Paulo o ngwadile gore: “Ge [Jesu] a tšwelela e le motho, [o ile] a ikokobetša gomme a ba yo a kwago go fihla lehung, ee, lehung koteng ya tlhokofatšo.” (Bafil. 2:8) Jesu o ile a re beela mohlala wa boikokobetšo go tloga bjaneng. Gaešita le ge a be a godišitšwe ke batswadi bao ba sa phethagalago, e lego Josefa le Maria, Jesu o ile “a tšwela pele a ikokobeleditše bona.” (Luka 2:51) Ruri wo ke mohlala o mobotse go bana bao ba tlago go šegofatšwa ke Modimo ka ge ba ikokobeletša batswadi ba bona ka go rata!
8 Ge a šetše a godile, Jesu o ile a bontšha boikokobetšo ka gore a etiše pele thato ya Jehofa, e sego ya gagwe. (Joh. 4:34) Bodireding bja gagwe, Jesu Kriste o ile a diriša leina la Modimo gomme a thuša batho ba dipelo tše di botegago gore ba tsebe dika tša Jehofa gabotse le morero wa Gagwe ka batho. Le gona Jesu o ile a phela ka go dumelelana le seo a bego a se ruta ka Jehofa. Ka mohlala, selo sa pele seo Jesu a boletšego ka sona thapelong ya gagwe ya mohlala ke se: “Tatago rena wa magodimong, leina la gago a le kgethagatšwe.” (Mat. 6:9) Ka go re’alo Jesu o laetše balatedi ba gagwe gore go kgethagatšwa ga leina la Jehofa e swanetše go ba selo sa bohlokwa kudu go bona. Le yena o dirile seo bophelong bja gagwe ka moka. Go ya mafelelong a bodiredi bja gagwe mo lefaseng, Jesu o ile a rapela Jehofa ka gore: “Ke ba [baapostola] tsebišitše leina la gago e bile ke tla le tsebatša.” (Joh. 17:26) Go feta moo, bodireding bja gagwe ka moka, Jesu o ile a tumiša Jehofa ka seo a se fihleletšego ge a le lefaseng.—Joh. 5:19.
9. Ke eng seo Sakaria a se porofetilego ka Mesia, gomme Jesu o ile a se phethagatša bjang?
9 Sakaria o porofetile ka Mesia gore: “Hlalala kudu wena morwedi wa Tsione. Hlaba mekgolokwane ya phenyo, wena morwedi wa Jerusalema. Bona! Kgoši ya gago e tla go wena. Ke yeo e lokilego, e bile e a phološa; e ikokobeditše gomme e nametše pokolo, yona pokolwana e nago le mmago yona.” (Sak. 9:9) Se se ile sa phethagala ge Jesu a tsena Jerusalema pejana ga Paseka ka ngwaga wa 33 C.E. Lešaba le ile la ala diaparo tša lona le makala a dihlare tseleng. Ruri motse ka moka o ile wa huduega ge a tsena moo. Gaešita le ge batho ba be ba tumiša Jesu ka gore ke Kgoši, o ile a ikokobetša.—Mat. 21:4-11.
10. Go ikemišetša ga Jesu go kwa go fihla lehung go hlatsetše eng?
10 Ge Jesu Kriste a be a le mo lefaseng, o ile a bontšha boikokobetšo le go kwa bophelong bja gagwe ka moka go fihlela a ehwa koteng ya tlhokofatšo. Ka go re’alo o bontšhitše ka ntle le pelaelo gore batho ba ka dula ba botegela Jehofa gaešita le ge ba lekwa o šoro. Le gona Jesu o ile a bontšha gore Sathane o be a fošitše ka go bolela gore batho ba hlankela Jehofa ka mabaka a boithati. (Jobo 1:9-11; 2:4) Pego ya Kriste ya go botega ka mo go feletšego le yona e bontšhitše gore bogoši bja Jehofa bja legohle ke bja maleba e bile bo lokile. Ruri Jehofa o ile a thaba ge a bona potego e sa šišinyegego ya Morwa wa gagwe yo a ikokobeditšego.—Bala Diema 27:11.
11. Sehlabelo sa topollo sa Jesu Kriste se ile sa bulela batho ba dumelago tebelelo efe?
11 Ka go hwela ga gagwe koteng ya tlhokofatšo, Jesu o ile a ba a lefelela theko ya topollo bakeng sa batho. (Mat. 20:28) Se se ile sa bulela batho ba sebe sebaka sa gore ba tle ba phele ka mo go sa felego ge ba dutše ba dira dilo tše di lokilego. Paulo o ngwadile gore: “Ka tiro e tee ya go loka, mafelelo go mehuta ka moka ya batho ke gore go bolelwe gore ba lokile gore ba hwetše bophelo.” (Baroma 5:18) Lehu la Jesu le ile la bulela Bakriste ba tloditšwego ka moya tebelelo ya go se hwe kua legodimong gomme la bulela ba “dinku tše dingwe” bophelo bjo bo sa felego mo lefaseng.—Joh. 10:16; Baroma 8:16, 17.
KE WA “PELO E IKOKOBEDITŠEGO”
12. Jesu o bontšhitše bjang boleta le boikokobetšo ge a be a dirišana le batho bao ba sa phethagalago?
12 Jesu o laleditše bohle bao ba “lapišitšwego le go imelwa” gore ba tle go yena. O itše: “Rwalang joko ya ka le ithute go nna, gobane ke wa moya o boleta e bile ke wa pelo e ikokobeditšego gomme le tla hweletša meoya ya lena tapologo.” (Mat. 11:28, 29) Go ba le boikokobetšo le boleta go šušumeditše Jesu gore a be le botho le go se kgetholle ge a dirišana le batho bao ba sa phethagalago. O be a na le tekatekano ka seo a bego a se letetše go barutiwa ba gagwe. Jesu o ile a ba reta le go ba kgothatša. Ga se a dira gore ba ikwe ba sa swanelege goba ba se na mohola. Ruri Jesu o be a sa sware batho ka makgwakgwa goba go ba gatelela. Ka lehlakoreng le lengwe, o ile a tiišetša balatedi ba gagwe gore ge ba ka batamela go yena gomme ba diriša dithuto tša gagwe, ba be ba tla ikwa ba lapologile, ka ge joko ya gagwe e le botho gomme morwalo wa gagwe o le bohwefo. Batho ba bong ka moka le ba nywaga ka moka ba be ba ikwa ba iketlile ge ba na le yena.—Mat. 11:30.
13. Jesu o bontšhitše bjang kwelobohloko go batho bao ba bego ba na le mathata?
13 Ge Jesu a be a na le batho ba tlwaelegilego ba Isiraele, o ile a ba kwela bohloko ka ge ba be ba na le mathata gomme a ela hloko dinyakwa tša bona. Ge a le kgauswi le Jeriko, o ile a kopana le mokgopedi wa sefofu yo a bitšwago Baratimeo le mogwera wa gagwe wa sefofu yo a sa bolelwago ka leina. Difofu tšeo di ile tša phegelela gore Jesu a di thuše, eupša lešaba le ile la di kgalemela gore di homole. Ruri go be go ka ba bonolo gore a hlokomologe dikgopelo tša banna bao ba difofu! Go e na le moo, Jesu o ile a kgopela gore ba tlišwe go yena, ke moka ka ge a be a ba kwela bohloko, o ile a budulla mahlo a bona. Ee, Jesu o ile a ekiša Tatagwe, e lego Jehofa, ka go bontšha boikokobetšo le kgaugelo go badiradibe ba ba ikokobeditšego.—Mat. 20:29-34; Mar. 10:46-52.
“MANG LE MANG YO A IKOKOBETŠAGO O TLA GODIŠWA”
14. Ke mehola efe yeo e hwetšwago ka baka la tsela ya Jesu ya boikokobetšo?
14 Tsela ya Jesu Kriste ya go phela ka boikokobetšo e a thabiša e bile e hola kudu. Jehofa o ile a thaba ge a bona Morwa wa gagwe yo a rategago a ikokobeletša go dira thato ya gagwe. Baapostola le barutiwa ba ile ba lapološwa ke moya o boleta wa Jesu le go ba ga gagwe le pelo e ikokobeditšego. Mohlala wa gagwe, dithuto tša gagwe gotee le go ba reta ga gagwe ka borutho di ile tša ba šušumeletša gore ba gatele pele moyeng. Batho bao ba tlwaelegilego ba ile ba holwa ke boikokobetšo bja Jesu ka gobane o ile a ba thuša, a ba ruta le go ba kgothatša. Ge e le gabotse, batho bohle bao ba lopolotšwego ba tla hwetša mehola ya ka mo go sa felego yeo e tšwago sehlabelong sa Jesu sa topollo.
15. Jesu o hotšwe bjang ke go ba yo a ikokobeditšego?
15 Go thwe’ng ka Jesu? Na boikokobetšo bja gagwe bo ile bja mo hola? Ee, ka gobane Jesu o boditše barutiwa ba gagwe gore: “Mang le mang yo a ikokobetšago o tla godišwa.” (Mat. 23:12) Mantšu ao a itlhatsetše e le a therešo boemong bja gagwe. Paulo o hlalosa gore: “Modimo o . . . phagamišeditše [Jesu] boemong bja godimo gomme ka botho a mo nea leina leo le lego ka godimo ga leina le ge e le lefe le lengwe, e le gore letolo le lengwe le le lengwe la bao ba lego legodimong le bao ba lego lefaseng le bao ba lego ka tlase ga mmu le khuname leineng la Jesu, le gore leleme le lengwe le le lengwe le dumele phatlalatša gore Jesu Kriste ke Morena, e le gore go išwe letago go Modimo Tate.” Ka baka la tsela ya Jesu ya boikokobetšo le potego, Jehofa Modimo o ile a phagamiša Morwa wa gagwe, a dira gore a laole dibopiwa tšohle tša legodimong le tša mo lefaseng.—Bafil. 2:9-11.
JESU O TLA ‘NAMELA PERE A LWELE THEREŠO LE BAIKOKOBETŠI’
16. Ke eng seo se bontšhago gore seka sa boikokobetšo se tla tšwela pele se bonagala medirong ya Morwa wa Modimo?
16 Seka sa boikokobetšo se tla tšwela pele se bonagala medirong ya Morwa wa Modimo. Ge a porofeta kamoo Jesu a tlago go gata mogato wa go lwa le manaba a Gagwe a le boemong bjo bo phagamego legodimong, mopsalme o opetše ka gore: “Eya o atlege o le letagong la gago; namela pere ya gago o lwele baikokobetši, o lwele therešo le toko.” (Ps. 45:4) A na le therešo le toko, Jesu Kriste o tla namela pere a lwele baikokobetši ntweng ya Haramagedone. Le gona ke eng seo se tlago go direga mafelelong a Pušo ya Nywaga e Sekete ge Kgoši Mesia “a fedišitše mebušo ka moka le bolaodi ka moka le matla”? Na o tla bontšha boikokobetšo? Ee, ka gobane o tla “gafela mmušo go Modimo wa gagwe yo e bilego e le Tatagwe.”—Bala 1 Bakorinthe 15:24-28.
17, 18. (a) Ke ka baka la’ng e le gabohlokwa gore bahlanka ba Jehofa ba latele mohlala wa Jesu wa boikokobetšo? (b) Ke eng seo se tlago go ahlaahlwa sehlogong se se latelago?
17 Go thwe’ng ka rena? Na re tla latela mohlala woo re o beetšwego ke Jesu gomme re bontšhe boikokobetšo? Go tla direga eng ka rena ge Kgoši Jesu Kriste a etla go phethagatša kahlolo ya gagwe ntweng ya Haramagedone? Tsela yeo a nametšego pere ka yona e bontšha gore o tla phološa feela bao ba ikokobeditšego le bao ba nago le toko. Ka gona, go hlagolela ga rena boikokobetšo go bohlokwa e le gore re phologe. Go oketša moo, go etša ge tsela ya bophelo ya Jesu Kriste ya boikokobetšo e hotše yena le ba bangwe, go bontšha ga rena boikokobetšo go tla re hola ka ditsela tše di fapafapanego.
18 Ke eng seo se ka re thušago gore re latele mohlala wa Jesu wa boikokobetšo? Re ka katanela bjang go ba ba ikokobeditšego go sa šetšwe ditlhohlo tšeo re ka lebeletšanago le tšona? Dipotšišo tše di tla ahlaahlwa sehlogong se latelago.


text:
Ke’ng se Sefsa go JW.ORG?
Letlakala le le bontšha dilo tšeo di sa tšwago go tsenywa go jw.org. Gore o hwetše dimakasine, dipuku le dikgatišo tše dingwe tše difsa, e ya go Letlakala la dikgatišo.
DIPOTŠIŠO TŠEO DI BOTŠIŠWAGO KUDU
Ke ka Baka la Eng Dihlatse tša Jehofa di Bolela le Batho Bao ba Kilego se Nyake go kwa Molaetša wa Tšona?
Maikemišetšo a tšona ga a fetoge.
BAFSA BA A BOTŠIŠA
Na go Bapala ka Lerato ga go na Bothata?
Ge e le gabotse go bapala ka lerato ke’ng? Ke ka baka la’ng batho ba bangwe ba bapala ka lerato? Na go na le dikotsi?
DIBIDIO TŠA GO LATELANA
Matseno a Poroutšha ya Lapa la Gago le ka Thaba
Manyalo le malapa a na le mathata a magolo. Beibele e re botša seo re ka se dirago gore malapa a rena a thabe.
DIBIDIO TŠA GO LATELANA
Matseno a Poroutšha ya Na Dilo tše di Phelago di Bopilwe
Go tseba kamoo bophelo bo thomilego ka gona go ka re thuša go tseba gore re phelela eng.
MEDIRO YA GO AGA
Mangwalo ao a Tšwago go Beng ba Dintlo
Beng ba dintlo bao ba bego ba hiriša ba ikwa bjang ka go hirišetša Dihlatse tša Jehofa?
DIPOTŠIŠO TŠA BEIBELE DI A ARABJA
Ke Bomang Bao ba Yago Legodimong?
Batho ba tlwaetše go bolela maaka a gore batho ka moka bao ba lokilego ba ya legodimong. Ke eng seo ge e le gabotse Beibele e se rutago?
RWANDA
Rwanda e Gata Mogato wa go Fediša Kgethollo ya Bodumedi Dikolong
Molao wa mmušo wa go šireletša tokologo ya bana ba sekolo ya bodumedi o tliša kimollo go barutwana ba Dihlatse.
DIBIDIO TŠE DITELELE
“Holofela Seo re sa se Bonego”
Sathane o nyaka gore re se sa hlankela Modimo le gore re se sa ba le tumelo dilong tšeo Modimo a re tshepišitšego tšona. Re ka dira eng gore re dule re hlankela Modimo le go se felelwe ke tumelo?
DIBIDIO TŠE DITELELE
“Ruri Modimo o mo Dirile Morena le Kriste”
Ge nako e dutše e eya, o ka thoma go ba le dipelaelo gomme tša fokodiša tumelo ya gago. Tiiša tumelo ya gago go Jesu, yena Mesia yo a Holofeditšwego le Kgoši ya Mmušo wa Modimo.
DIBIDIO TŠE DITELELE
“Wena Jehofa, . . . ke Botile Wena”
O ka ithuta eng mohlaleng wa Hesekia tabeng ya go bota Jehofa Modimo?
DIPOTŠIŠO TŠA BEIBELE DI A ARABJA
Go Phologa ke Eng?
O ka phologa bjang? Gona motho o phološwa go eng?
BAFSA BA A BOTŠIŠA
Ke ka Baka la Eng ke Swanetše go Ithuta Leleme le Lengwe?
Ditlhohlo ke dife? Mehola ke efe?
NO. 2 2017 Beibele e Re’ng ka Dilo Tšeo di Nago le Boloi?
Go dumela dilong tšeo di nago le boloi go thoma go tuma gomme batho ba bantši ba thoma go di rata. Na go dirišana le meoya e mebe le dilo tšeo di nago le boloi e no ba boithabišo bjoo bo se nago bothata?


text:
BOPHELO BJA BOKRISTE
Sedirišwa se Sefsa sa go Thoma Dipoledišano
Go tloga ka January 2016, kgatišo ya batho bohle ya Morokami e na le sehlogo seo se rego: “Beibele e Re’ng?” Sehlogo se se sefsa se hlametšwe go re thuša go thoma dipoledišano ka ditaba tša Beibele. Se hlamilwe go swana le dipampišana tša rena. Go na le potšišo yeo e nyakago pono ya motho yeo e latelwago ke karabo ya Mangwalo, go akaretša le dintlha tša tlaleletšo tša poledišano.
Poledišano e botse ya Mangwalo gantši e lebiša dithutong tša Beibele. Diriša sehlogo se se sefsa go thuša ba bantši go kgotsofatša tlala ya bona ya moya.
KAMOO SE KA DIRIŠWAGO KA GONA:
Botšiša mong wa ntlo seo a se naganago ka e nngwe ya dipotšišo tšeo
Theetša gomme o leboge karabo ya gagwe
Bala lengwalo ka tlase ga sehlogwana se se rego “Seo Beibele e se Bolelago,” ke moka o mmotšiše seo a se naganago ka temana yeo. Ge e ba a na le nako, tšwetša poledišano pele, o diriša ntlha yeo e lego ka tlase ga sehlogwana se se rego “Ke Eng se Sengwe Seo re ka Ithutago Sona ka Beibeleng?”
Sepediša makasine
Rulaganya go boela gore le tle le ahlaahle potšišo e latelago


text:
Na re Swanetše go Rapela Jesu?
MORAGO bjale monyakišiši yo mongwe o ile a botšiša bafsa ba fetago ba 800 ba mekgatlong e mentši ya madumedi ge e ba ba dumela gore Jesu o araba dithapelo. Ba ka godimo ga 60 lekgolong ba ile ba re ba dumela ba tiišitše gore o a di araba. Lega go le bjalo, mofsa yo mongwe o ile a tloša leina Jesu nyakišišong yeo gomme a ngwala “Modimo.”
Wena o nagana’ng? Na re swanetše go lebiša dithapelo tša rena go Jesu goba go Modimo? * E le gore re hwetše karabo, a re thomeng ka go ela hloko kamoo Jesu a rutilego barutiwa ba gagwe go rapela.
JESU O RUTILE GORE RE RAPELE MANG?
Jesu o ile a ruta le go re bontšha motho yoo re swanetšego go mo rapela.
THUTO YA GAGWE: Ge yo mongwe wa barutiwa a kgopela Jesu a re: “Morena, re rute go rapela,” Jesu o ile a araba ka gore: “Neng le neng ge le rapela le re: ‘Tate.’” (Luka 11:1, 2) Go oketša moo, Thutong ya gagwe e tumilego ya Thabeng, Jesu o ile a kgothaletša batheetši ba gagwe go rapela. O itše: “Rapela Tatago.” O ile a ba a ba kgonthišetša ka gore: “Tatago lena o tseba gore ke dilo dife tšeo le di nyakago le pele le mo kgopela.” (Mateo 6:6, 8) Bošegong bja mafelo bja ge e sa le motho, Jesu o boditše barutiwa ba gagwe gore: “Ge e ba le kgopela Tate selo le ge e le sefe, o tla le nea sona leineng la ka.” (Johane 16:23) Ka gona Jesu o re rutile go rapela yoo e lego Tatagwe le Tatago rena, Jehofa Modimo.—Johane 20:17.
MOHLALA WA GAGWE: Ka go dumelelana le kamoo a rutilego ba bangwe go rapela, Jesu ka boyena o rapetše ka gore: “Ke go tumiša phatlalatša wena Tate, Morena wa legodimo le lefase.” (Luka 10:21) Lebakeng le lengwe, “Jesu [o ile] a lebelela legodimong gomme a re: ‘Tate, ke a go leboga ka ge o nkwele.’” (Johane 11:41) Le gona ge a be a ehwa, Jesu o rapetše ka gore: “Tate, ke gafela moya wa ka diatleng tša gago.” (Luka 23:46) Ka go rapela Tatagwe wa legodimong—“Morena wa legodimo le lefase”—Jesu o beetše bohle mohlala o mobotse gore ba o latele. (Mateo 11:25; 26:41, 42; 1 Johane 2:6) Na ke kamoo barutiwa ba Jesu ba lekgolong la pele ba kwešišitšego ditaelo tša gagwe?
BAKRISTE BA LEKGOLONG LA PELE LA NYWAGA BA BE BA RAPELA MANG?
Dibeke tše sego kae ka morago ga ge Jesu a boetše legodimong, barutiwa ba gagwe ba ile ba tlaišwa le go tšhošetšwa ke baganetši ba bona. (Ditiro 4:18) Ke therešo gore ba ile ba rapelela thušo—eupša ba rapetše mang? Ba ile “ba hlatlošetša mantšu a bona go Modimo,” ba rapelela gore a tšwele pele a ba thuša “ka leina la mohlanka wa [gagwe] yo mokgethwa Jesu.” (Ditiro 4:24, 30) Ka gona barutiwa ba be ba diriša tlhahlo ya Jesu ya go rapela. Ba be ba rapela Modimo, e sego Jesu.
Nywaga ka morago, moapostola Paulo o ile a hlalosa tsela yeo ka yona yena le badirišanigotee le yena ba ilego ba rapela. Ge a ngwalela Bakristegotee le yena o itše: “Re leboga Modimo Tatago Morena wa rena Jesu Kriste ka mehla ge re le rapelela.” (Bakolose 1:3) Paulo gape o ngwaletše badumedigotee le yena mabapi le go “leboga Modimo wa rena le Tate ka mehla leineng la Morena wa rena Jesu Kriste ka baka la dilo tšohle.” (Baefeso 5:20) Mantšung a, re bona gore Paulo o be a kgothaletša ba bangwe go rapela “Modimo wa [gagwe] le Tate ka mehla . . . ka baka la dilo tšohle”—eupša ge e le gabotse go rapelwa leineng la Jesu.—Bakolose 3:17.
Re ka bontšha gore re rata Jesu go swana le Bakriste ba lekgolong la pele la nywaga ka go latela keletšo ya gagwe mabapi le thapelo. (Johane 14:15) Ge re rapela Tatago rena wa legodimong—le gona re rapela yena feela—mantšu a Psalme 116:1, 2 a tla dula a re kgodiša, ge a re: “Ke tlala lerato ge Jehofa a ekwa Lentšu la ka . . . ke tla mmitša matšatši ka moka a bophelo bja ka.” *
^ ser. 3 Go ya ka Mangwalo, Modimo le Jesu ga ba lekane. Bakeng sa tsebišo e oketšegilego, bona kgaolo 4 ya puku ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 11 E le gore Modimo a amogele dithapelo tša rena, re swanetše go katanela e le ka kgonthe go phela ka ditekanyetšo tša gagwe. Bakeng sa tsebišo e oketšegilego, bona kgaolo 17 ya puku ya Ke Eng Seo ge e le Gabotse Beibele e se Rutago?
Ithute ka mo go oketšegilego
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?
Batamela Kgaufsi le Modimo ka Thapelo
Na Modimo o a go theetša ge o rapela? Go araba potšišo ye, o swanetše go kwešiša seo Beibele e se rutago ka thapelo.


text:
Moshe
—Monna wa Boikokobetšo
BOIKOKOBETŠO KE ENG?
Boikokobetšo bo akaretša go se be le makoko goba boikgantšho. Motho yo a ikokobeditšego ga a ipone a phagametše batho ba bangwe. Motho le ge e le ofe yo a sa phethagalago yoo a ikokobeditšego o swanetše gore a be le boipoetšo, e lego, go lemoga gore o na le mafokodi.
MOSHE O ILE A BONTŠHA BOIKOKOBETŠO BJANG?
Moshe ga se a ka a dumelela matla a bolaodi a mo tsena hlogong. Gantši, ge motho a hwetša matlanyana a bolaodi, boikokobetšo bja gagwe—goba go hloka boikokobetšo—bo bonagala ka pela. Mongwadi wa lekgolong la bo-19 la nywaga Robert G. Ingersoll o beile taba ka tsela ye: “Batho ba bantši ba kgona go kgotlelela mathata. Eupša ge e ba o nyaka go tseba gabotse gore motho ke mang, mo fe matla a bolaodi.” Tabeng yeo, Moshe o beile mohlala o mobotse kudu wa boikokobetšo. Bjang?
Moshe o ile a hwetša matla a magolo a bolaodi, ka gobane Jehofa o ile a mo laela gore a etelele Baisiraele pele. Lega go le bjalo, matla ao a bolaodi ga se a ka a dira gore Moshe a ikgantšhe. Ka mohlala, ela hloko boipoetšo bjo a ilego a bo bontšha ge a be a swaragana le potšišo e thata ya mabapi le tshwanelo ya go hwetša bohwa. (Numeri 27:1-11) Potšišo yeo e be e le boima, ka ge phetho ya yona e be e tla kgoma ditaba tša molao tša nakong e tlago.
Moshe o be a tla arabela bjang? Na o be a tla bolela gore bjalo ka moetapele wa Isiraele, o be a swanelega go dira phetho tabeng yeo? Na o be a tla ithekga ka bokgoni bja gagwe, maitemogelo a gagwe, goba tsebo ya gagwe e tseneletšego ka dikgopolo tša Jehofa?
Mohlomongwe motho yo a ikgantšhago o be a ka dira bjalo. Eupša e sego Moshe. Pego ya Beibele e re botša gore: “Moshe a iša taba [yeo] pele ga Jehofa.” (Numeri 27:5) Nagana feela! Gaešita le ka morago ga nywaga e ka bago e 40 a etelela setšhaba sa Isiraele pele, Moshe ga se a ka a ithekga ka yena eupša o ile a ithekga ka Jehofa. Mo re bona gabotse gore Moshe o be a ena le boikokobetšo bjo bogolo.
Moshe o be a sa nagane gore e be e le yena feela yo a swanetšego go ba le matla a bolaodi. O ile a thaba ge Jehofa a be a dumelela Baisiraele ba bangwe gore le bona e be baporofeta. (Numeri 11:24-29) Ge ratswalagwe a be a šišinya gore a arolele ba bangwe mošomo o mongwe wa gagwe, Moshe ka boikokobetšo o ile a diriša tšhišinyo yeo. (Ekisodo 18:13-24) Go ya mafelelong a bophelo bja gagwe, gaešita le ge a be a sa tiile mmeleng, Moshe o ile a kgopela Jehofa gore a kgethe mohlatlami wa gagwe. Ge Jehofa a be a kgetha Joshua, Moshe o ile a thekga lesogana le ka pelo ka moka, le go kgothaletša batho go latela Joshua ge a ba eta pele a ba iša Nageng ya Kholofetšo. (Numeri 27:15-18; Doiteronomio 31:3-6; 34:7) Therešo ke gore, Moshe o be a lebelela go etelela Baisiraele pele borapeding e le tokelo. Eupša ga se a ka a etiša bolaodi bja gagwe pele ga boiketlo bja ba bangwe.
RE ITHUTA ENG?
Ga re nyake go dumelela matla a bolaodi, goba bokgoni bja tlhago bo re tsena hlogong. Gopola: Gore Jehofa a kgone go re diriša, boikokobetšo bja rena bo swanetše go dula bo feta bokgoni bja rena. (1 Samuele 15:17) Ge re ena le boikokobetšo e le ka kgonthe, re tla katanela go diriša keletšo e bohlale ya Beibele e rego: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago.”—Diema 3:5, 6.
Mohlala wa Moshe gape o re ruta gore re se ke ra etiša maemo goba matla a bolaodi pele bophelong.
Na re holwa ke go ekiša mohlala wa Moshe wa boikokobetšo? Ee, go a re hola! Ge re hlagolela boikokobetšo bja kgonthe, re nolofaletša batho ba ba re dikologilego bophelo, le go dira gore ba re rate. Se bohlokwa le go feta, re dira gore re ratwe ke Jehofa Modimo, yoo le yena a bonagatšago seka se se sebotse. (Psalme 18:35) “Modimo o lwa le baikgogomoši, eupša o bontšha baikokobetši botho bja gagwe bjo bogolo.” (1 Petro 5:5) A lebaka le le šušumetšago gakaakaang la go ekiša boikokobetšo bja Moshe!


text:
Na go Ipoetša go sa le Bohlokwa
“Bohlale ke bja baipoetši.”—DIE. 11:2.
DIKOPELO: 38, 69
1, 2. Go tlile bjang gore monna yo a bego a na le boipoetšo a se sa amogelwa ke Modimo? (Bona seswantšho se se lego ka mo godimo.)
GE Kgoši Saulo wa Isiraele ya bogologolo a be a thoma go buša, o be a na le boipoetšo e bile a hlomphega. (1 Sam. 9:1, 2, 21; 10:20-24) Eupša kapejana ka morago ga gore a be kgoši, o ile a thoma go ikgodiša gomme a dira dilo tšeo a bego a se na tshwanelo ya go di dira. Ge moporofeta wa Modimo e lego Samuele a be a sa fihle kua Giligala ka nako yeo a bego a kwane le Saulo gore o tla fihla ka yona, Saulo o ile a fela pelo. Ka nako yeo, Bafilisita ba be ba itokišeletša go lwa le Baisiraele, gomme Baisiraele bona ba be ba thoma go tlogela Saulo. Saulo a ka no ba a ile a ipotša gore: ‘Ke swanetše go dira se sengwe
2 Ge Samuele a fihla kua Giligala, o ile a kgalemela Saulo. Go e na le gore Saulo a amogele phošollo, o ile a ipeela mabaka, a leka go bea batho ba bangwe molato gomme a nyenyefatša seo a se dirilego. (1 Sam. 13:10-14) Ka morago ga moo, Saulo o ile a thoma go dira dilo tše dingwe tšeo di ilego tša dira gore a se sa ba kgoši, gomme se sebe le go feta, a se sa amogelwa ke Jehofa. (1 Sam. 15:22, 23) Le ge Saulo a thomile a dira dilo gabotse, bophelo bja gagwe bo ile bja feleletša ka masetlapelo.
3. (a) Batho ba bantši ba nagana eng ka boipoetšo? (b) Re tlo araba dipotšišo dife?
3 Lefaseng le la phadišano, batho ba bantši ba nagana gore ba swanetše go phala ba bangwe e le gore ba tle ba atlege. Seo se ka dira gore ba se be le boipoetšo le gatee. Ka mohlala, monna yo mongwe wa go tuma yo e lego sebapadi sa dimubi, yo a ilego a fetoga radipolotiki, o kile a re: “Ga ke na taba le boipoetšo, e bile ga ke nagane gore ke tla tsoga ke bile le taba le bjona.” Eupša ke ka baka la eng go sa dutše go le bohlokwa gore batho ba be le boipoetšo? Boipoetšo ke’ng, gona ke’ng seo bo sego sona? Gona re ka dula bjang re na le boipoetšo ge go le thata goba ge batho ba bangwe ba re gatelela? Sehlogong se, re tlo araba dipotšišo tše pedi tša mathomo. Potšišo ya boraro e tlo arabja sehlogong se se latelago.
KE KA BAKA LA ENG BOIPOETŠO BO LE BOHLOKWA?
4. O ka hlalosa bjang motho wa go ikgodiša?
4 Beibele e bontšha phapano magareng ga boipoetšo le boikgodišo. (Bala Diema 11:2.) Dafida o ile a bona go le bohlokwa gore a kgopele Jehofa gore a ‘mo thibele go dira ditiro tša go ikgodiša.’ (Ps. 19:13) “Ditiro tša go ikgodiša” ke’ng? Ke ge motho a dira selo ka lepotlapotla goba ka lenyatšo, le ge selo seo a se na tshwanelo ya go se dira. Ka baka la sebe sa Adama, ka moka ga rena re fela re ikgodiša. Eupša bjalo ka ge re bone go tšwa mohlaleng wa Kgoši Saulo, ge e ba re eba le mokgwa wa go gapeletša dilo, re tla fapana le Modimo. Ge Psalme 119:21 e bolela ka Jehofa e re: “[Jehofa] o kgalemetše baikgodiši.” Ke ka baka la’ng a dira bjalo?
5. Ke ka baka la’ng go ikgodiša go le kotsi?
5 Go ikgodiša ga go swane le go dira phošo. Go ikgodiša go kotsi kudu. Sa pele, ge re ikgodiša, re bontšha gore ga re nyake Jehofa e eba Mmuši wa rena. Sa bobedi, ge e ba re dira dilo tšeo re se nago tshwanelo ya go di dira, re tlo lwa le batho ba bangwe. (Die. 13:10) Sa boraro, ge re ka lemoga gore re dirile dilo ka boikgodišo, re tlo swaba goba ra ikwa re nyatšega. (Luka 14:8, 9) Go ikgodiša go feleletša ka manyami. Go etša ge Beibele e bolela, ka mehla go dira dilo ka boipoetšo go a hola.
KE ENG SEO GO IPOETŠA GO SE AKARETŠAGO?
6, 7. Boikokobetšo ke’ng, gona bo tswalana bjang le boipoetšo?
6 Boipoetšo bo tswalana kudu le boikokobetšo. Ka Beibeleng, boikokobetšo bo bolela go se ikgodiše goba go se ikgantšhe. Bo hlaloswa e le go ikokobetša monaganong. (Bafil. 2:3) Le gona gantši motho yo a nago le boikokobetšo o na le boipoetšo, o tseba dilo tšeo a ka kgonago go di dira le tšeo a ka di fihlelelago, o kgona go amogela diphošo tša gagwe, ditšhišinyo tša batho ba bangwe le dikgopolo tše difsa. Jehofa o kwana kudu le batho bao ba ikokobeditšego.
7 Ka Beibeleng, boipoetšo le bjona bo bolela go tseba seo re kgonago go se dira le seo re sa kgonego go se dira. Lelemeng la mathomong, tlhaloso ya lentšu le e bontšha gore go tseba maemo a rena go tla re thuša go phedišana le ba bangwe gabotse.
8. Re ka bona ka’ng gore re a ikgodiša?
8 Ke’ng se se ka dirago gore re thome go ikgodiša? Ela hloko maswao a latelago a temošo. Re ka ipona re le bohlokwa kudu goba ra tšea ditokelo tša rena di phala tša ba bangwe. (Baroma 12:16) Re ka ba re dira dilo tše itšego feela gore re bonwe ke batho. (1 Tim. 2:9, 10) Goba re ka ba re nyaka gore go lle seeta sa rena feela ka gobane re na le maemo a itšego, re tlwaelane le batho ba go tuma ka mokgatlong goba re bona eka dipono tša rena ka mehla di nepagetše. (1 Bakor. 4:6) Gantši ge re dira dilo ka tsela ye, re ka palelwa ke go bona gore re a ikgodiša.
9. Ke’ng seo se dirilego gore batho ba bangwe ba feleletše ba ikgodiša? Nea mohlala wa ka Beibeleng.
9 Yo mongwe le yo mongwe wa rena a ka ikgodiša ge e ba a itumelela gore a fenywe ka nakwana ke dikganyogo tša nama. Go rata maemo, mona le kgalefo e sa laolegego di dirile gore batho ba bantši ba feleletše ba ikgodiša. Batho ba ka Beibeleng ba go swana le Abesalomo, Usia le Nebukadinetsara ba ile ba ineela medirong ya nama gomme Jehofa a ba otla ka baka la go ikgodiša ga bona.
10. Ke ka baka la’ng re swanetše go phema go ahlola ba bangwe? Nea mohlala wa ka Beibeleng.
10 Lega go le bjalo, go na le dilo tše dingwe tšeo di ka dirago gore re ikgodiše. Ka mohlala, ela hloko seo se boletšwego dipegong tše di lego go Genesi 20:2-7 le Mateo 26:31-35. Na ditiro tša Abimeleke le Petro tšeo di bonagalago e le tša boikgodišo di be di šušumetšwa ke dikganyogo tša sebe? Goba na batho ba ba be ba sa tsebe seo ba se dirago, goba na ba be ba sa itebetše? Ka ge re sa kgone go tseba seo se lego ka pelong ya motho, re bontšha bohlale le lerato ge re phema go kitimela go ahlola ba bangwe.
TSEBA MO O FELELAGO GONA
11. Boipoetšo bo tswalana bjang le go tseba maemo a rena ka mokgatlong wa Jehofa?
11 E le gore re be le boipoetšo, selo sa pelepele seo re swanetšego go se dira ke go tseba maemo a rena ka mokgatlong wa Jehofa. Ka ge Jehofa e le Modimo wa thulaganyo, o nea yo mongwe le yo mongwe wa rena maemo goba kabelo yeo re swanetšego go e phetha ka ntlong ya gagwe. Dikabelo tša rena ka phuthegong ga di swane, eupša ka moka ga rena re a hlokana. Ka baka la botho bja gagwe bjo bogolo, Jehofa o file yo mongwe le yo mongwe wa rena dimpho tše itšego, bokgoni goba ditalente. Re ka diriša dilo tše go mo tumiša le go thuša ba bangwe. (Baroma 12:4-8) Jehofa o re neile bolaki gomme o letetše gore re mo tumiše, re botege le go šoma ka thata tirelong ya gagwe.
12, 13. Ke ka baka la’ng re sa swanela go makala ge maemo a rena a dula a fetoga ka mokgatlong wa Modimo?
12 Lega go le bjalo, maemo a rena a dula a fetoga ka mokgatlong wa Modimo. Nagana ka mohlala wa Jesu. Mathomong o be a dula le Jehofa feela legodimong. (Die. 8:22) Ke moka o ile a mo thuša go bopa dibopiwa tše dingwe tša moya, legohle gomme mafelelong ba bopa batho. (Bakol. 1:16) Ka morago ga moo, Jesu o ile a newa kabelo e mpsha mo lefaseng, mathomong e le lesea leo le sa kgonego go dira selo ke moka ka morago e le motho yo mogolo. (Bafil. 2:7) Ka morago ga go hwa lehu la sehlabelo, Jesu o ile a boela legodimong e le sebopiwa sa moya gore a tle a be Kgoši ya Mmušo wa Modimo ka 1914. (Baheb. 2:9) Eupša yeo e be e se kabelo ya gagwe ya mafelelo. Ka morago ga Pušo ya gagwe ya Nywaga e Sekete, Jesu o tlo bušetša Mmušo wa gagwe go Jehofa gore “Modimo e be dilo tšohle go yo mongwe le yo mongwe.”
13 Le rena re ka letela gore dikabelo tša rena di fetoge nako le nako, gantši ka baka la diphetho tšeo re di dirago. Ka mohlala, na o be o se lenyalong, gomme wa tsena lenyalong? Na gona bjale o na le bana? Na ka morago o ile wa nolofatša bophelo bja gago gore o tsenele tirelo ya nako e tletšego? E nngwe le e nngwe ya diphetho tšeo e ile ya tla le ditokelo tše itšego le boikarabelo. Maemo a rena ao a fetofetogago a ka dira gore re šome kudu tirelong ya Jehofa goba a lekanyetša tirelo ya rena. Na o mofsa goba o motho yo mogolo? Na o phetše gabotse mmeleng goba o a fokola? Jehofa o dula a hlahloba kamoo a ka dirišago yo mongwe le yo mongwe wa rena ka tsela e botse kudu tirelong ya gagwe. O letetše gore re dire seo re ka se kgonago, e bile o thabišwa kudu ke seo.
14. Boipoetšo bo ka re thuša bjang go hwetša lethabo le kgotsofalo kabelong le ge e le efe?
14 Jesu o ile a thabela dikabelo tša gagwe ka moka, le rena re ka thabela tša rena. (Die. 8:30, 31) Motho yo a nago le boipoetšo ga a ngongorege ka dikabelo goba boikarabelo bjo a nago le bjona ka phuthegong. Ga a lwele go hwetša ditokelo tše dingwe goba go hlobaetšwa ke ge ba bangwe ba fihlelela dilo tše itšego. Go e na le moo, o tshwenyega ka go diriša matla a gagwe gore a ipshine ka kabelo yeo a nago le yona gona bjale, ka gore o e lebelela e etšwa go Jehofa. Ka nako e swanago, o hlompha dikabelo tšeo Jehofa a di filego ba bangwe. Boipoetšo bo re thuša go hlompha ba bangwe le go ba thekga ka lethabo.
SEO BOIPOETŠO E SEGO SONA
15. Gideone o re beetše mohlala ofe wa boipoetšo?
15 Gideoni o re beetše mohlala o mobotse kudu wa boipoetšo. Ge morongwa wa Jehofa a be a tšwelela go yena ka lekga la mathomo, kapejana Gideoni o ile a inyatša gomme a nyatša le seo a bego a se dira. (Baa. 6:15) Ka morago ga gore Gideoni a amogele kabelo yeo e tšwago go Jehofa, o ile a kgonthišetša gore o kwešiša gabotse seo se bego se letetšwe go yena, e bile a kgopela Jehofa gore a mo hlahle. (Baa. 6:36-40) Gideoni o be a na le sebete e bile a sa boife selo. E bile o be a dira dilo ka temogo le ka bohlale. (Baa. 6:11, 27) Ga se a amogela kabelo yeo e tšwago go Jehofa go no re a be le maemo. Go e na le moo, ka morago ga gore a phethe kabelo yeo, o ile a boela boemong bja gagwe bja peleng ntle le bothata.
16, 17. Ke’ng seo motho yo a nago le boipoetšo a sa se lebalego ge a nagana ka go dira tšwelopele ka mokgatlong wa Jehofa?
16 Go ipoetša ga go bolele gore re se ke ra katanela ditokelo tše di oketšegilego ka mokgatlong wa Jehofa goba go di amogela. Mangwalo a kgothaletša yo mongwe le yo mongwe wa rena gore a dire tšwelopele. (1 Tim. 4:13-15) Lega go le bjalo, na ka mehla se se bolela gore re nyake kabelo e mpsha? Ga go bjalo. Jehofa a ka re šegofatša gore re dire tšwelopele ka mokgatlong wa gagwe go sa šetšwe gore re hlankela maemong afe. Re ka tšwela pele re kaonefatša bokgoni bjoo Modimo a re neilego bjona gomme ra ntšha ka ga tšhwene medirong e mebotse.
17 Pele motho yo a nago le boipoetšo a ka amogela kabelo e mpsha, o tla thoma pele ka go nyaka go tseba seo se letetšwego go yena. Ka morago ga moo, o tla hlahloba maemo a gagwe go tšwa pelong. Ka mohlala, na o tla kgona go phetha mediro e oketšegilego goba maikarabelo a oketšegilego a sa hlokomologe mešomo e mengwe ya bohlokwa? Na e mengwe ya mešomo yeo a e dirago gona bjale e ka newa ba bangwe e le gore yena a tle a kgone go phetha kabelo yeo e mpsha? Ge e ba karabo e le aowa go e nngwe ya dipotšišo tše goba ka bobedi bja tšona, go ra gore kabelo yeo a ka se e kgone gona bjale gomme e ka newa motho yo mongwe yo a ka e kgonago. Go itlhahloba ka thapelo le ka mo go tseneletšego go tla re thuša go se gapeletše go dira dilo tšeo re ka se di kgonego. Boipoetšo bo ka re thuša go gana dikabelo tšeo re ka se di kgonego.
18. (a) Ke’ng seo boipoetšo bo tlago go re thuša go se dira ge re newa ditokelo goba kabelo e mpsha? (b) Lengwalo la Baroma 12:3 le thuša bjang motho yo a ipoeditšego?
18 Ge re amogela kabelo e mpsha, mohlala wa Gideoni o re gopotša gore re ka se kgone go phetha kabelo yeo ka ntle le tlhahlo ya Jehofa le tšhegofatšo ya gagwe. Le gona gopola gore re boditšwe gore ‘re be le boipoetšo ge re sepela le Modimo wa rena.’ (Mika 6:8) Ka gona, nako le nako ge re newa kabelo e mpsha goba ditokelo, re swanetše go rapela Jehofa le go naganišiša ka selo le ge le sefe seo a re botšago sona ka Beibeleng le ka mokgatlo wa gagwe. Re swanetše go ithuta go ekiša tsela ya Jehofa ya go dira dilo. Anke re gopoleng gore Jehofa ke yena a re ‘godišago’ ka baka la boikokobetšo bja gagwe. Ga a re godiše ka gobane re na le bokgoni bjo itšego. (Ps. 18:35) Ka baka leo, ge re ka sepela le Modimo ka boipoetšo, re tla se ikgopole kudu goba go inyatša kudu.
19. Ke ka baka la’ng re swanetše go ba le boipoetšo?
19 Motho yo a ipoeditšego o nea Jehofa kgodišo, ka ge Jehofa e le Mmopi wa rena le Mmuši wa Legohle. (Kut. 4:11) Boipoetšo bo re thuša go kgotsofalela maemo a rena ka mokgatlong wa Modimo le go ntšha ka ga tšhwene medirong e mebotse. Boipoetšo bo re thibela go dira dilo tšeo re se nago tshwanelo ya go di dira, e bile bo dira gore batho ba Jehofa ba dule ba na le botee. Boipoetšo bo re thuša go etiša ba bangwe pele go e na le go nagana ka rena feela, e bile bo re thuša go ba le temogo, ka go re’alo ra phema go dira diphošo tše dikgolo. Ka baka la mabaka a, batho ka moka ba Jehofa ba swanetše go ba le boipoetšo, e bile Jehofa o kwana kudu le bao ba bo bontšhago. Eupša go thwe’ng ge maemo a le thata? Sehlogo se se latelago se tlo re bontšha kamoo re ka dulago re ipoeditše maemong a thata.


text:
THUTO 18
Re Thuša Bana Babo Rena ge ba le Tlalelong Bjang?
Ge go eba le masetlapelo, Dihlatse tša Jehofa di rulaganya le semeetseng thušo ya go hlakodiša bao a ba wetšego. Maiteko ao a bontšha go ba ga kgonthe ga lerato leo re ratanago ka lona. (Johane 13:34, 35; 1 Johane 3:17, 18) Re thuša ka ditsela dife?
Re dira moneelo wa ditšhelete. Ge Judea e be e wetšwe ke tlala e kgolo, Bakriste ba pele kua Antiokia ba ile ba romela tšhelete ya go thuša bana babo bona ba moya. (Ditiro 11:27-30) Ka mo go swanago, ge re ekwa gore bana babo rena karolong e itšego ya lefase ba wetšwe ke mathata, re romela meneelo ka phuthego ya gabo rena gore e thuše bao ba tlogago ba nyaka thušo ya dilo tše di bonagalago.—2 Bakorinthe 8:13-15.
Re nea thušo ya kgonthe. Bagolo bao ba lego lefelong la masetlapelo ba leka go hwetša setho se sengwe le se sengwe sa phuthego bakeng sa go kgonthišetša gore Dihlatse ka moka di hweditšwe gomme di šireletšegile. Komiti ya tša tlhakodišo e ka okamela kabo ya dijo, meetse a go nwa, diaparo, madulo le thušo ya tša kalafo. Dihlatse tše dintši tšeo di nago le bokgoni bjo bo nyakegago di ithaopela go ya moo ka ditshenyagalelo tša tšona gomme di tšea karolo modirong wa tlhakodišo goba wa go lokiša dintlo tšeo di senyegilego gotee le Diholo tša Mmušo. Botee bjoo mokgatlo wa rena o nago le bjona le phihlelo yeo re e hweditšego ka go šoma gotee di re thuša gore re kgone go rulaganya thušo le bašomi kapejana nakong ya tlalelo. Gaešita le ge re thuša “bao ba tswalanego le rena tumelong,” re thuša le ba bangwe ge go kgonega, go sa šetšwe gore ke ba bodumedi bofe.—Bagalatia 6:10.
Re nea thekgo ya moya le ya maikwelo. Batho bao ba wetšwego ke masetlapelo ba nyaka khomotšo ka mo go kgethegilego. Dinakong tše bjalo, re hwetša matla go Jehofa, “Modimo wa khomotšo yohle.” (2 Bakorinthe 1:3, 4) Re thabela go botša bao ba lego tlalelong dikholofetšo tša Beibele, re ba nea kgonthišetšo ya gore kgauswinyane Mmušo wa Modimo o tla fediša masetlapelo ka moka ao a bakago bohloko le tlaišego.—Kutollo 21:4.
Ke ka baka la’ng Dihlatse di kgona go arabela kapejana nakong ya masetlapelo?
Re ka abelana le baphologi ba masetlapelo khomotšo efe ya moya?


text:
Dipego tša Mabapi le Jesu di Ngwadilwe Neng?
Karabo ya Beibele
Moapostola Johane o ngwadile mabapi le ditiragalo tša bophelong bja Jesu gore: “Yo a di bonego o hlatsetše, e bile bohlatse bja gagwe ke bja therešo, gomme motho yoo o tseba gore dilo tše a di bolelago ke therešo e le gore le lena le dumele.”—Johane 19:35.
Le lengwe la mabaka a gore re bote dipego tša Diebangedi tšeo di ngwadilwego ke Mateo, Mareka, Luka le Johane ke gore di ngwadilwe mehleng ya ge dihlatse tše dintši tšeo di bonego ka mahlo seo se diragetšego di be di sa dutše di phela. Go ya ka methopo e mengwe, Ebangedi ya Mateo e ngwadilwe ngwageng wa seswai ka morago ga lehu la Kriste, ke gore, mo e ka bago ka 41 C.E. Diithuti tše dintši di nagana gore e ngwadilwe ka morago ga moo, eupša ka kakaretšo go dumelelanwa ka gore dipuku tša Mangwalo a Bakriste a Segerika di ngwadilwe lekgolong la pele la nywaga C.E.
Batho bao ba bonego Jesu ge a be a le mo lefaseng, bao ba mmonego ge a be a ehwa le bao ba mmonego ge a be a tsoga bahung, ba ka kgonthišetša go nepagala ga dipego tša Diebangedi tše. Le gona ba be ba ka re botša gabonolo go se nepagale le ge e le gofe ge e ba go le gona. Moprofesara F. F.
Bruce o boletše gore: “E nngwe ya dintlha tše matla mokgweng wa pele wa go ruta wa baapostola ke gore ba be ba tsopola seo batheetši ba bona ba bego ba se tseba gabotse; ga se ba ka ba fo bolela gore, ‘Re dihlatse tša dilo tše,’ eupša ba boletše le gore, ‘Go etša ge le lena ka noši le tseba.’ (Ditiro 2:22).’”
Ithute ka mo go oketšegilego
Na Beibele e re Botša Ditaba ka Moka Mabapi le Jesu?
Na re ka bota Diebangedi e le pego e ka botwago le e nepagetšego ya bophelo bja Jesu?


text:
KGAOLO 139
Jesu o Tliša Paradeise Gomme o Phetha Kabelo ya Gagwe
MOPUTSO WA DINKU LE WA DIPUDI
BA BANTŠI BA TLA THABELA PARADEISE MO LEFASENG
JESU O IPONTŠHA E LE TSELA, THEREŠO LE BOPHELO
Ka moragonyana ga gore Jesu a kolobetšwe, o ile a lebeletšana le lenaba leo le bego le ikemišeditše go mo šitiša le pele ga ge a ka thoma bodiredi bja gagwe. Ee, Diabolo o ile a leka Jesu leboelela. Ka morago, Jesu o ile a bolela ka yena yoo yo mobe kudu a re: “Mmuši wa lefase o etla. Le gona a ka se ntire selo.”—Johane 14:30.
Ponong moapostola Johane o ile a bona e sa le pele seo se letetšego ‘drakone e kgolo, yona noga ya kgale yeo e bitšwago Diabolo le Sathane.’ Lenaba leo la batho le šoro le be le tla rakwa legodimong, ‘le galefile kudu, ka ge le tseba gore le na le nako e kopana.’ (Kutollo 12:9, 12) Bakriste ba na le lebaka le lebotse la go dumela gore ba phela ‘nakong yeo e kopana’ le gore kgauswinyane ‘drakone, yona noga ya kgale,’ e tla lahlelwa sekoting gomme ya se dire selo ka nywaga e 1 000 ge Jesu a buša Mmušong wa Modimo.—Kutollo 20:1, 2.
Lebakeng leo, go tla direga’ng lefaseng, lona legae la rena? Go tla dula bomang mo le gona ka tlase ga maemo afe? Jesu ka boyena o ile a nea dikarabo. Seswantšhong sa gagwe sa mabapi le dinku le dipudi, o ile a bontšha seo bokamoso bo se swaretšego batho ba lokilego ba etšago dinku, bao ba dirišanago le bana babo Jesu le go ba swara gabotse. Le gona o ile a hlalosa ka mo go kwagalago seo se letetšego bao ba dirago se se fapanego, e lego bao ba etšago dipudi. Jesu o itše: “Bona bao [dipudi] ba tla fedišetšwa sa ruri, eupša baloki [dinku] ba tla ya bophelong bjo bo sa felego.”—Mateo 25:46.
Se se re thuša go kwešiša mantšu ao Jesu a a boditšego sesenyi seo se bego se kokotetšwe koteng hleng ga gagwe. Jesu ga se a nea motho yoo moputso o swanago le woo a o holofeditšego baapostola ba gagwe ba botegago, e lego moputso wa go ba karolo ya Mmušo wa magodimong. Go e na le moo, Jesu o holofeditše modiradibe yoo yo a itsholago, a re: “Ruri ke go botša lehono, o tla ba le nna Paradeiseng.” (Luka 23:43) Ka go re’alo motho yoo o na le tebelelo ya go phela Paradeiseng, e lego phaka e botse, goba serapa sa go etša phaka. Ke mo go kwagalago gore bao lehono ba ipontšhago ba swana le dinku gomme ba tsena “bophelong bjo bo sa felego” le bona ba tla ba Paradeiseng yeo.
Se se dumelelana le tlhaloso yeo moapostola Johane a e neilego ya maemo ao a tlago go ba gona lefaseng ka nako yeo. O itše: “Tente ya Modimo e bathong, o tla dula le bona gomme e tla ba batho ba gagwe. Modimo ka noši o tla ba le bona. O tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.”—Kutollo 21:3, 4.
E le gore sesenyi seo se kgone go thabela bophelo Paradeiseng, se tla swanelwa ke go tsošwa bahung. Le gona e ka se be sona se nnoši se tsošwago bahung. Jesu o hlalositše seo gabotse ge a be a re: “Nako e a tla yeo ka yona bohle bao ba lego mabitleng ba tlago go kwa lentšu la gagwe gomme ba tšwa, bao ba dirilego dilo tše dibotse ba tla tsogela bophelong, bao ba tlwaetšego go dira dilo tše mpe ba tla tsogela kahlolo.”—Johane 5:28, 29.
Eupša go thwe’ng ka baapostola ba botegago le palo e nyenyane ya ba bangwe bao ba tlago go ba le Jesu legodimong? Beibele e re: “E tla ba baperisita ba Modimo le ba Kriste gomme ba tla buša le yena e le dikgoši ka nywaga e sekete (1 000).” (Kutollo 20:6) Bona ba bao e tlago go ba babušigotee le Kriste ba tla ba ba kile ba phela lefaseng e le banna le basadi. Ka gona ga go pelaelo gore e tla ba babuši ba legodimong bao ba nago le kwelobohloko le ba kwešišago ge ba buša bao ba lego lefaseng.—Kutollo 5:10.
Jesu o tla diriša sehlabelo sa gagwe sa topollo bathong bao ba lego lefaseng gomme a tloša thogako ya sebe sa leabela go bona. Jesu le babušigotee le yena ba tla thuša batho ba botegago gore ba boele ba phethagale. Ee, ka nako yeo batho ba tla thabela bophelo bjo Modimo a bego a ba reretše bjona mathomong ge a be a botša Adama le Efa gore ba ate ba tlale lefase. Le lehu leo le bilego gona ka baka la sebe sa Adama le ka se sa ba gona!
Ka go re’alo, Jesu o tla be a phethile sohle seo Jehofa a mo kgopetšego sona. Mafelelong a Pušo ya Jesu ya Nywaga e Sekete, yena o tla gafela Mmušo le lapa le phethagetšego la batho go Tatagwe. Moapostola Paulo o ngwadile mabapi le tiro ye e botse ya boikokobetšo yeo Jesu a e dirilego, a re: “Ge dilo tšohle di tla ba di beilwe ka tlase ga gagwe, ke moka Morwa le yena o tla ipea ka tlase ga Yo a beilego dilo tšohle ka tlase ga gagwe, gore Modimo e be tšohle go yo mongwe le yo mongwe.”—1 Bakorinthe 15:28.
Go molaleng gore Jesu o kgatha tema e bohlokwa go phethagatšeng merero e kgahlišago ya Modimo. Le gona ge merero yeo e tla be e dutše e tšwela pele e utollwa ka mo go sa felego, o tla dira dilo ka go dumelelana ka mo go feletšego le kamoo a ilego a itlhalosa ka gona ge a be a re: “Ke nna tsela le therešo le bophelo.”—Johane 14:6.
Ithute ka mo go oketšegilego
Morero wa Modimo ka Lefase ke Ofe?
Beibele e hlalosa lebaka leo Modimo a bopilego lefase, tlaišego e tla fela neng, gomme bokamoso ke bofe ka lefase le bao ba dulago go lona.


text:
KGAOLO YA LESOME-SESWAI
Kolobetšo le Tswalano ya Gago le Modimo
Kolobetšo ya Bokriste e dirwa bjang?
Ke megato efe yeo o swanetšego go e gata bakeng sa gore o swanelegele go kolobetšwa?
Motho o ineela bjang go Modimo?
Lebaka le le kgethegilego la go kolobetšwa ke lefe?
1. Ke ka baka la’ng letona la kgoro la mo-Ethiopia le ile la kgopela go kolobetšwa?
“BONA! Bodiba bja meetse; ke’ng seo se nthibelago go kolobetšwa?” Potšišo yeo e ile ya botšišwa ke letona la kgoro la mo-Ethiopia lekgolong la pele la nywaga. Mokriste yo a bitšwago Filipi o be a ile a mmontšha bohlatse bja gore Jesu e be e le Mesia yo a holofeditšwego. A kgomilwe ka mo go tseneletšego ke seo a ithutilego sona go tšwa Mangwalong, monna wa mo-Ethiopia o ile a gata mogato. O ile a bontšha gore o be a nyaka go kolobetšwa!—Ditiro 8:26-36.
2. Ke ka baka la’ng o swanetše go naganišiša ka kolobetšo?
2 Ge e ba o ithutile ka kelohloko dikgaolo tša mathomo tša puku ye le yo mongwe wa Dihlatse tša Jehofa, o ka ikwa o nyaka go botšiša gore, ‘Ke’ng seo se nthibelago gore ke kolobetšwe?’ Go fihla ga bjale o šetše o ithutile ka kholofetšo ya Beibele ya bophelo bjo bo sa felego Paradeiseng. (Luka 23:43; Kutollo 21:3, 4) Le gona o ithutile ka boemo bja kgonthe bja bahu le ka kholofelo ya tsogo. (Mmoledi 9:5; Johane 5:28, 29) Mohlomongwe o be o dutše o kopanela le Dihlatse tša Jehofa dibokeng tša tšona tša phuthego gomme o iponetše ka noši go ba ga bona bodumeding bja therešo. (Johane 13:35) Sa bohlokwa kudu ke gore o ka ba o šetše o thomile go godiša tswalano ya gago ka noši le Jehofa Modimo.
3. (a) Ke taelo efe yeo Jesu a ilego a e nea balatedi ba gagwe? (b) Kolobetšo ya meetse e dirwa bjang?
3 O ka bontšha bjang gore o nyaka go hlankela Modimo? Jesu o boditše balatedi ba gagwe gore: “E-yang le dire batho ba ditšhaba ka moka barutiwa, le ba [kolobetše].” (Mateo 28:19) Jesu ka boyena o beile mohlala ka gore a kolobetšwe ka meetseng. Ga se a ka a gašwa ka meetse e bile ga se gwa fo tšhelwa meetse hlogong ya gagwe. (Mateo 3:16) Lentšu “kolobetša” le tšwa polelwaneng ya Segerika yeo e bolelago “go ina.” Ka gona kolobetšo ya Bokriste e bolela go inwa ka mo go feletšego ka meetseng.
4. Kolobetšo ya meetse e bontšha’ng?
4 Kolobetšo ya meetse ke senyakwa go bohle bao ba nyakago go ba le tswalano le Jehofa Modimo. Kolobetšo ya phatlalatša e bontšha kganyogo ya gago ya go nyaka go hlankela Modimo. E bontšha gore o thabela go dira thato ya Jehofa. (Psalme 40:7, 8) Lega go le bjalo, e le gore o swanelegele go kolobetšwa o swanetše go gata megato e itšego.
GO NYAKEGA TSEBO LE TUMELO
5. (a) Mogato wa pele wa gore o swanelegele kolobetšo ke ofe? (b) Ke ka baka la’ng diboka tša Bokriste e le tše bohlokwa?
5 O šetše o thomile go gata mogato wa pele. Bjang? Ka go hwetša tsebo ka Jehofa Modimo le Jesu Kriste, mohlomongwe ka go ithuta Beibele ka tsela e rulagantšwego. (Johane 17:3) Eupša go sa na le mo gontši mo o swanetšego go ithuta gona. Bakriste ba swanetše go tlala ka “tsebo e nepagetšego ya thato ya [Modimo].” (Ba-Kolose 1:9) Go ba gona dibokeng tša phuthego tša Dihlatse tša Jehofa ke thušo e kgolo tabeng ye. Go bohlokwa gore re be gona dibokeng tše bjalo. (Ba-Hebere 10:24, 25) Go ba gona dibokeng ka mehla go tla go thuša gore o oketše tsebo ya gago ka Modimo.
6. Ke tsebo e kaaka’ng ya Beibele yeo o swanetšego go ba le yona e le gore o swanelegele go kolobetšwa?
6 Ke therešo gore ga go nyakege gore o tsebe dilo ka moka tšeo di lego ka Beibeleng e le gore o swanelegele go kolobetšwa. Letona la kgoro la mo-Ethiopia le be le e-na le tsebo e itšego, eupša le be le nyaka thušo ya gore le kwešiše dikarolo tše itšego tša Mangwalo. (Ditiro 8:30, 31) Ka mo go swanago, go sa dutše go na le mo gontši moo o swanetšego go ithuta gona. Ge e le gabotse, o ka se tsoge o feditše go ithuta ka Modimo. (Mmoledi 3:11) Lega go le bjalo, pele o ka kolobetšwa o swanetše go tseba le go amogela bonyenyane dithuto tša Beibele tša motheo. (Ba-Hebere 5:12) Dithuto tše bjalo di akaretša therešo mabapi le boemo bja bahu le bohlokwa bja leina la Modimo le Mmušo wa gagwe.
7. Go ithuta Beibele go swanetše go go kgoma bjang?
7 Lega go le bjalo, tsebo e nnoši ga se ya lekana, ka gobane “ka ntle le tumelo go kgahliša Modimo gabotse ga go kgonege.” (Ba-Hebere 11:6) Beibele e re botša gore ge batho ba bangwe motseng wa bogologolo wa Korinthe ba be ba e-kwa molaetša wo o bego o newa ke Bakriste, ba ile “ba thoma go dumela gomme ba kolobetšwa.” (Ditiro 18:8) Ka tsela e swanago, thuto ya Beibele e swanetše go go tlatša ka tumelo ya gore ke Lentšu la Modimo le le buduletšwego. Thuto ya Beibele e swanetše go go thuša gore o be le tumelo dikholofetšong tša Modimo le matleng a phološago a sehlabelo sa Jesu.—Jošua 23:14; Ditiro 4:12; 2 Timotheo 3:16, 17.
GO BOTŠA BA BANGWE THEREŠO YA BEIBELE
8. Ke’ng seo se tlago go go tutueletša gore o botše ba bangwe seo o ithutilego sona?
8 Ge tumelo e dutše e gola ka pelong ya gago, o tla hwetša go le thata go se botše ba bangwe seo o ithutilego sona. (Jeremia 20:9) O tla tutueletšega kudu gore o bolele le ba bangwe ka Modimo le merero ya gagwe.—2 Ba-Korinthe 4:13.
9, 10. (a) Ke bomang bao o ka thomago go ba botša therešo ya Beibele? (b) Ke’ng seo o swanetšego go se dira ge e ba o nyaka go tšea karolo modirong o rulagantšwego wa go ruta wa Dihlatse tša Jehofa?
9 O ka thoma go botša ba bangwe therešo ya Beibele ka go bolela ka yona ka bohlale go ba leloko la geno, bagwera, baagišani le bašomi-gotee le wena. Ge nako e dutše e e-ya o tla nyaka go tšea karolo modirong o rulagantšwego wa go ruta wa Dihlatse tša Jehofa. Ge o dutše o dira bjalo, ikwe o lokologile go bolela ka se le Hlatse yeo e go rutago Beibele. Ge go bonagala gore o swanelegela go dira bodiredi bja phatlalatša, go tla dirwa dithulaganyo tša gore wena le morutiši wa gago le kopane le bagolo ba babedi ba phuthego.
10 Se se tla go kgoniša gore o tlwaelane gakaone le ba bangwe ba bagolo ba Bakriste bao ba dišago mohlape wa Modimo. (Ditiro 20:28; 1 Petro 5:2, 3) Ge e ba bagolo ba ba bona gore o a kwešiša gomme o dumela dithuto tša motheo tša Beibele, o phela ka go dumelelana le melao ya motheo ya Modimo e bile o tloga o nyaka go ba yo mongwe wa Dihlatse tša Jehofa, ba tla go tsebiša gore o swanelegela go tšea karolo bodireding bja phatlalatša o le mogoeledi yo a sa kolobetšwago wa ditaba tše dibotse.
11. Ke diphetogo dife tšeo ba bangwe ba ka swanelwago ke go di dira pele ba swanelegela go ba bodireding bja phatlalatša?
11 Ka lehlakoreng le lengwe, o ka swanelwa ke go dira diphetogo tše itšego mekgweng ya gago ya bophelo e le gore o swanelege bakeng sa bodiredi bja phatlalatša. Se se ka akaretša go tlogela mekgwa yeo o bego o e utela ba bangwe. Ka baka leo, pele o botšiša ka go ba mogoeledi yo a sa kolobetšwago, o swanetše go ba o lokologile go direng dibe tše dikgolo tše bjalo ka boitshwaro bjo bo gobogilego bja tša botona le botshadi, botagwa le go diriša dihlare-tagi gampe.—1 Ba-Korinthe 6:9, 10; Ba-Galatia 5:19-21.
GO ITSHOLA LE GO SOKOLOGA
12. Ke ka baka la’ng go itshola go nyakega?
12 Megato e mengwe e swanetše go gatwa pele o swanelegela go ka kolobetšwa. Moapostola Petro o itše: “Itsholeng gomme le sokologe e le gore dibe tša lena di phumolwe.” (Ditiro 3:19) Go itshola ke go ikwa o nyamile kudu ka baka la seo o se dirilego. Ke mo go swanetšego gore motho a lemoge go nyakega ga go itshola ge e ba a ile a phela bophelo bjo bo gobogilego, eupša gape go a nyakega gaešita le ge motho a ile a phela bophelo bjo bo leka-lekanego bjo bo hlwekilego bja boitshwaro. Ka baka la’ng? Ka gobane batho ka moka ke badira-dibe gomme ba nyaka tebalelo ya Modimo. (Ba-Roma 3:23; 5:12) Pele o ithuta Beibele, o be o sa tsebe seo thato ya Modimo e lego sona. Ka gona o be o ka phela bjang ka go dumelelana ka mo go feletšego le thato ya gagwe? Ka gona, go itshola go a nyakega.
13. Go sokologa ke’ng?
13 Go itshola go swanetše go latelwa ke go sokologa. O swanetše go dira seo se fetago go itshola. O swanetše go lahla tsela ya gago ya nakong e fetilego ya go phela gomme o ikemišetše kudu gore o tla dira seo e lego se se nepagetšego go tloga ga bjale. Go itshola le go sokologa ke megato yeo o swanetšego go e gata pele o ka kolobetšwa.
GO INEELA
14. Ke mogato ofe o bohlokwa woo o swanetšego go o gata pele o ka kolobetšwa?
14 Go na le mogato o mongwe o bohlokwa woo o swanetšego go o gata pele o ka kolobetšwa. O swanetše go ineela go Jehofa Modimo.
15, 16. Go ineela go Modimo go bolela’ng, gomme ke’ng seo se šušumeletšago motho gore a dire se?
15 Ge o ineela go Jehofa Modimo ka thapelo e tšwago pelong, o holofetša go mo nea boineelo bja gago bjo bo feletšego ka mo go sa felego. (Doiteronomio 6:15) Eupša ke ka baka la’ng motho a ka nyaka go dira bjalo? Go araba potšišo yeo, a re re monna o thomile go fereya mosadi. Ge monna a ithuta mo gontši ka yena gomme a bona gore o na le dika tše dibotse, ke moo a tlago go ikwa a gogelwa go yena. Ke ga tlhago gore ge nako e dutše e e-ya monna o tla mo kgopela gore ba nyalane. Ke therešo gore go nyala go tla bolela go ba le boikarabelo bjo bo oketšegilego. Eupša lerato le tla mo šušumeletša gore a tšee mogato woo o bohlokwa.
16 Ge o thomile go tseba Jehofa le go mo rata, o tutueletšega gore o mo hlankele ka ntle le dipelaelo goba go bea mellwane e itšego ya go mo rapela. Mang le mang yo a nyakago go latela Morwa wa Modimo e lego Jesu Kriste, o swanetše gore “a itatole.” (Mareka 8:34) Re itatola ka go kgonthišetša gore dikganyogo tša rena ka noši le dipakane ga di thibele go kwa ga rena Modimo ka mo go feletšego. Ka gona pele o ka kolobetšwa, go dira thato ya Jehofa Modimo e swanetše go ba morero wa gago o mogolo bophelong.—1 Petro 4:2.
GO FENYA POIFO YA GO PALELWA
17. Ke ka baka la’ng ba bangwe ba ka dika-dika go ineela go Modimo?
17 Ba bangwe ba dika-dika go ineela go Jehofa ka gobane ka tsela e itšego ba boifa go gata mogato o bjalo o bohlokwa. Ba ka boifa go ba bao ba ikarabelago go Modimo bjalo ka Bakriste ba ineetšego. Ka ge ba boifa gore ba ka palelwa gomme ba nyamiša Jehofa, ba nagana gore go kaone kudu gore ba se ineele go yena.
18. Ke’ng seo se ka go šušumeletšago go ineela go Jehofa?
18 Ge o dutše o ithuta go rata Jehofa, o tla tutueletšega gore o ineele go yena gomme o dire seo o ka se kgonago gore o phelele boineelo bjoo. (Mmoledi 5:4) Ka morago ga go ineela, ga go pelaelo gore o tla nyaka go ‘sepela ka mo go swanetšego Jehofa gore o mo kgahliše ka mo go tletšego.’ (Ba-Kolose 1:10) Ka baka la lerato la gago la go rata Modimo, o ka se nagane gore go thata kudu go dira thato ya gagwe. Ga go pelaelo gore o tla dumelelana le moapostola Johane yo a ngwadilego gore: “Se ke seo lerato la Modimo le se bolelago, gore re boloke ditaelo tša gagwe; gomme ditaelo tša gagwe ga di boima.”—1 Johane 5:3.
19. Ke ka baka la’ng o sa swanela go boifa go ineela go Modimo?
19 Ga go nyakega gore o be yo a phethagetšego gore o ineele go Modimo. Jehofa o tseba mafokodi a gago e bile ga a letela gore o dire go feta kamoo o ka kgonago go dira ka gona. (Psalme 103:14) O nyaka gore o atlege gomme o tla go thekga le go go thuša. (Jesaya 41:10) O ka kgodišega gore ge e ba o bota Jehofa ka pelo ya gago ka moka o tla “xo thulêla tsela.”—Diema 3:5, 6.
GO BONTŠHA BOINEELO BJA GAGO KA GO KOLOBETŠWA
20. Ke ka baka la’ng go ineela go Jehofa e ka se dule e le taba ya sephiri?
20 Go nagana ka dilo tšeo re sa tšwago go di ahla-ahla go ka go thuša gore o ineele go Jehofa ka thapelo. Yo mongwe le yo mongwe yo a ratago Modimo e le ka kgonthe le yena o swanetše go “bolela phatlalatša ka molomo bakeng sa phološo.” (Ba-Roma 10:10) O dira bjang seo?
21, 22. O ka “bolela phatlalatša” bjang tumelo ya gago?
21 O swanetše go tsebiša molomaganyi wa sehlopha sa bagolo wa phuthego ya geno gore o nyaka go kolobetšwa. O tla rulaganya gore bagolo ba bangwe ba boeletše le wena dipotšišo tše mmalwa tšeo di akaretšago dithuto tša motheo tša Beibele. Ge e ba bagolo ba ba dumelelana ka gore o a swanelega, ba tla go botša gore o ka kolobetšwa kopanong e latelago. * Polelo yeo e ahla-ahlago seo se bolelwago ke kolobetšo gantši e a newa dipokanong tše bjalo. Ke moka seboledi se laletša bohle bao ba yago kolobetšong gore ba arabe dipotšišo tše pedi tše bonolo e le tsela e nngwe ya go “bolela phatlalatša” tumelo ya bona ka molomo.
22 Ke kolobetšo ka boyona yeo e tsebatšago phatlalatša gore o ineetše go Modimo le gore ga bjale o yo mongwe wa Dihlatse tša Jehofa. Bao ba yago kolobetšong ba inwa ka mo go feletšego ka meetseng go bontšha phatlalatša gore ba ineetše go Jehofa.
SEO SE BOLELWAGO KE KOLOBETŠO YA GAGO
23. Go kolobetšwa “leineng la Tate le la Morwa le la moya o mokgethwa” go bolela’ng?
23 Jesu o boletše gore barutiwa ba gagwe ba tla kolobetšwa “leineng la Tate le la Morwa le la moya o mokgethwa.” (Mateo 28:19) Se se bolela gore yo a yago kolobetšong o lemoga bolaodi bja Jehofa Modimo le bja Jesu Kriste. (Psalme 83:18; Mateo 28:18) E bile o lemoga seo moya o mokgethwa wa Modimo goba matla a šomago a se dirago.—Ba-Galatia 5:22, 23; 2 Petro 1:21.
24, 25. (a) Kolobetšo e bontšha’ng? (b) Ke potšišo efe yeo e swanetšego go arabja?
24 Lega go le bjalo, kolobetšo ga e fo ba go hlapa. Ke sešupo sa selo se sengwe se bohlokwa kudu. Go tsena ka tlase ga meetse go bontšha gore o hwile tseleng yeo o bego o e phela. Go ntšhwa ka meetseng go bontšha gore ga bjale o phelela gore o dire thato ya Modimo. Gopola gape gore o ineetše go Jehofa Modimo ka boyena, e sego modirong, tseleng e itšego, bathong ba bangwe goba mokgatlong le ge e le ofe. Go ineela ga gago le kolobetšo ke mathomo a tswalano ya kgaufsi kudu le Modimo—tswalano ya kgaufsi-ufsi le yena.—Psalme 25:14.
25 Kolobetšo ga e kgonthišetše go phološwa ga motho. Moapostola Paulo o ngwadile gore: “Dulang le šomela phološo ya lena ka go boifa le go thothomela.” (Ba-Filipi 2:12) Kolobetšo e fo ba mathomo-mayo. Potšišo ke gore, O ka dula bjang leratong la Modimo? Kgaolo ya rena ya mafelelo e tla nea karabo.
^ ser. 21 Dikolobetšo di a rulaganywa dikopanong tše dikgolo le tše dinyenyane tša ngwaga le ngwaga tšeo di swarwago ke Dihlatse tša Jehofa.